San a Kownukondee fu Gadu o puu a pasi? | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Dajaks Ngaju Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„A goontapu anga den fii di den sama fu a goontapu abi ná o de moo. Ma den sama di e libi enke fa Gadu wani o libi fu teego.”—1 YOHANISI 2:17.\nSINGI: 134, 24\nSan Yehofa o du anga den ogii sama anga den olikanisâsi di nai du sani a wan leti fasi?\nSan Yehofa o du anga den ogii di e pasa na a goontapu ya?\nSan i mu du efi i wani tan a libi te Yehofa o poli a ogii goontapu ya?\n1, 2. (a) Saide u sa taki a goontapu ya de enke wan ogiiman di den e tyai go kii? (Luku a fowtow na a bigin.) (b) Fa den engel a hemel anga den sama di o tan a goontapu ya o fii te Gadu poli a ogii goontapu ya?\nPAKISEI a toli ya. Den leisi dede sitaafu gi wan ogiiman, neen wan sikowtu e tyai en go a pe den o kii en. A ogiiman ya de a libi, a gusontu, ma tokuso a leti enke a dede kaba.\n2 A goontapu ya de enke wan ogiiman di den e tyai go kii. Beibel taki: „A goontapu ná o de moo” (1 Yohanisi 2:17). Yehofa poti neen ede kaba taki a o poli a ogii goontapu ya. Winsi fa a goontapu ya de enke wan ogiiman di den e tyai go kii, tokuso wan sani kengi. Te den e tyai wan ogiiman go kii, da son sama e meke moiti fu yeepi a ogiiman fu di den fende taki den á kuutu en anga leti. Ma Yehofa na a moo bun sama di sa koti kuutu. A abi leti fu poli a ogii goontapu ya (Deitolonomi 32:4). Sama ná o poi tapu en fu poli a goontapu ya. Baka te Gadu poli a ogii goontapu ya, da ala den engel a hemel anga ala sama a goontapu o piisii fu di denseefi o si taki Gadu du sani a wan leti fasi.\n3. San a den fo sani di a Kownukondee fu Gadu o puu gi u?\n3 San a den sani fu ’a goontapu di ná o de moo’? Den sani ya na ala den ogii di e pasa a goontapu nownow. Dyonson den ná o de moo. Disi a wan fu den „bun nyunsu fu a Kownukondee” (Mateyesi 24:14). Aini a artikel ya, wi o taki fu fo fu den polobelema di a Kownukondee fu Gadu o puu gi u. A o puu: Sama di e du ogii anga taawan, olikanisâsi di nai du sani a wan leti fasi, den ogii di e pasa na a goontapu anga den nowtu di e miti sama. Di wi o luku den fo sani ya, wi o si (1) fa wi e fii te ogii e pasa, (2) san Yehofa o du anga den, anga (3) san a o poti a den peesi di a o puu den.\nSAMA DI E DU OGII ANGA TAAWAN\n4. Fa den sama di e du ogii anga taawan e fooseli wi aini a ten ya?\n4 Fa den sama di e du ogii anga taawan e fooseli wi aini a ten ya? Apostel Pawlesi be taki: „Aini den lasiti dei a libi o taanga.” Baka dati a taki: „Ogiiman anga bidiigiman o kon moo ogii” (2 Timotiyesi 3:1-5, 13). Yu e si enke a sani ya e pasa tuutuu? A omen fu u sama e deegi. Den e du ogii anga wi son leisi fu di wi anga den a ná aseefi nasi. Son wan fu den sama ya nai kibii den ogii di den e du. Son wan e du enke den wani yeepi taawan ma aini den ati a soso ogii den e pakisei. Winsi den sani ya á pasa anga wi toku den e fooseli u. Te wi e yee fa sama e du ogii-ati sani anga pikinnengee, gaandi sama anga den sama di á poi yeepi denseefi u nai fii bun. Den sama di e du den sowtu sani ya e du enke meti. Den e tyai denseefi enke ogii yeye (Yakowbesi 3:15). Ma wi e piisii, bika a Wowtu fu Yehofa e soi u taki sani o go bun.\n5. (a) Sowtu okasi den sama di e du ogii abi ete? (b) San o pasa anga den sama di á wani kengi a fasi fa den e libi?\n5 San Yehofa o du? Nownow Yehofa e gi den sama di e du ogii a okasi fu kengi a fasi fa den e libi (Yesaya 55:7). Winsi fa Gadu o poli a goontapu ya dyonson, toku a á lati gi den e ete. San o pasa anga den sama di á wani kengi a fasi fa den e libi, anga den sama di o holibaka gi a goontapu ya na a ten fu a gaan banowtu? Yehofa paamisi taki a o puu ala den sama di e du ogii a goontapu. (Leisi Psalm 37:10.) Son sama sabi fa fu kibii den ogii den e du, neen meke den nai fende sitaafu fu den sani di den e du (Yopu 21:7, 9). Ma Beibel taki: „Gadu e si den pasi fu libisama. Ai si pe den e poti den futu. Nawan peesi dunguu sai fu kibii den sama di e du ogii. A ná abi fa a peesi dunguu” (Yopu 34:21, 22). Peesi á de fu den kibii gi Yehofa. Ai si ala den ogii di den e du. Baka Alimakedon den ná o de moo. Den o dede fu teego!—Psalm 37:12-15.\n6. Sama o tan a goontapu di ogii sama ná o de moo? Saide a sani ya a bun nyunsu?\n6 Sama o tan a goontapu te ogii sama ná o de moo? Yehofa paamisi taki: „Den safu-ati sama o fende goontapu. Den o piisii fu a libi, bika ala sani o waka bun.” A taki tu: „Den sama di e libi a wan leti fasi o fende a goontapu, a den o tan neen fu teego” (Psalm 37:11, 29). Sama a den „safu-ati sama” anga den „sama di e libi a wan leti fasi”? Den „safu-ati” sama, a den sama di abi sakafasi. Den leli sabi Yehofa, den e aliki en tu. „Den sama di e libi a wan leti fasi”, a den sama di lobi du san Gadu taki. Ogii sama lai a goontapu moo den sama di e libi a wan leti fasi. Ma a den safu-ati sama anga den sama di e libi a wan leti fasi wawan o de aini a nyun goontapu. A den o meke goontapu toon wan paladeisi!\nDEN OLIKANISÂSI DI NAI DU SANI A WAN LETI FASI\n7. Fa den olikanisâsi di nai du sani a wan leti fasi e fooseli u aini a ten ya?\n7 Fa den olikanisâsi di nai du sani a wan leti fasi e fooseli u aini a ten ya? A den olikanisâsi di nai du sani a wan leti fasi e du gaanse fu den ogii di e pasa aini a ten ya. Keliki e koli miliyunmiliyun sama. Den nai leli sama fu den sabi sama a Gadu. Den e taki wi á mu biibi den sani di sikiifi aini Beibel. Boiti dati den nai leli sama san o pasa tuutuu aini a ten di e kon. Tiiman di e bidiigi sama e gi sama taanga-sikin fu kii taawan. Den e gi sama taanga-sikin tu fu denki taki den kondee efuso den nasi bun moo taawan. Den e kon gudu, bika a den sama di den sabi wawan den e yeepi. Den e teke tyuku tu. Fu di son olikanisâsi giili, meke den e poli a wataa, a winta anga taa sani fu a goontapu. Den e meke sama wooko enke saafu fu di den wani kon gudu. A sani ya e soi kiin taki son olikanisâsi abi wan ana aini a pina di libisama e pina.\n8. San Beibel taki o pasa anga den olikanisâsi di sama e si enke gaan mongo aini a ten ya?\n8 San Yehofa o du anga den olikanisâsi di nai du sani a wan leti fasi? A gaan banowtu o bigin te den politiki olikanisâsi o feti anga den keliki olikanisâsi di Beibel e kai a Gaan Babilon (Openbaring 17:1, 2, 16; 18:1-4). Den politiki olikanisâsi o puu ala den falisi keliki. Ma san o pasa anga den taa olikanisâsi di nai du sani a wan leti fasi? Beibel taki sama e si den olikanisâsi ya enke gaan mongo efuso tabiki di de gingin. (Leisi Openbaring 6:14.) Ma Beibel e soi tu taki Gadu o puu den politiki olikanisâsi anga taa olikanisâsi di nai holibaka gi a Kownukondee fi en. A sani ya o pasa na a kaba fu a gaan banowtu (Yelemiya 25:31-33). Baka dati olikanisâsi di nai du sani a wan leti fasi ná o de moo.\n9. Saide u sa biibi taki sani o waka bun aini a nyun goontapu?\n9 San o kon na a peesi fu den olikanisâsi di nai du sani a wan leti fasi? Olikanisâsi o de a goontapu ete baka Alimakedon? Beibel taki: „Wi dati e wakiti a sani di Gadu paamisi wi, wan nyun hemel anga wan nyun goontapu. Na ape sani o waka a wan leti fasi” (2 Peitilisi 3:13). A haw hemel a den tiiman fu a goontapu ya di nai du sani a wan leti fasi. A haw goontapu a den sama di den e tii. San o kon a den peesi te den ná o de moo? „Nyun hemel anga nyun goontapu.” A nyun hemel, na a Kownukondee di Yesesi anga den 144.000 sama o tii. A nyun goontapu a den sama di a Kownukondee o tii. Yesesi anga den sama di o tii anga en o du sani a wan leti fasi leti enke Yehofa. Te den o tii, sani ná o waka buuyabuuya, bika Yehofa á lobi te sani e waka buuyabuuya (1 Korentesama 14:33). Dati wani taki sani o go bun aini a „nyun goontapu”. Manengee di e du sani a wan leti fasi o teke fesi fu solugu taki sani waka bun (Psalm 45:16). A Yesesi anga den 144.000 sama di o tii anga en o tii den man ya. Gadu o puu ala den olikanisâsi di nai du sani a wan leti fasi. Pakisei fa a o de te a o poti wan kodo olikanisâsi di e du sani a wan leti fasi fu tii a goontapu!\nDEN OGII DI E PASA NA A GOONTAPU\n10. Sowtu ogii e pasa na a pisi pe yu e tan? Fa yu anga i famii e fii te wi e si den sani ya?\n10 Fa wi e fii te wi e si den ogii di e pasa na a goontapu ya? Hululibi lai a goontapu. Sama e bidiigi taawan, den e du ogii-ati sani anga taawan. Son poku, felon anga taa sani e gi sama taanga-sikin fu du den sani ya. Boiti dati den e wisiwasi den weiti fu Yehofa (Yesaya 5:20). Mma anga dda mu meke moiti fu kibii den pikin fu den. Ala Kelesten mu meke moiti fu den anga Yehofa á poli, bika a goontapu ya nai lesipeki den weiti fu Yehofa.\n11. San wi e leli fu a sani di Yehofa du anga Sodom anga Gomora?\n11 San Yehofa o du anga den ogii di e pasa nownow? Pakisei san Yehofa be du di den sama fu Sodom anga Gomora be e du omen sowtu ogii. (Leisi 2 Peitilisi 2:6-8.) Lot be e libi a wan leti fasi. Den somen ogii di den sama be e du be e fooseli en anga en osufamii. Ma Yehofa poli den tu foto ya fu di den be ogii pasa peesi. A poli den fu soi den ogii sama fu a ten ya san o miti den. Leti enke fa Yehofa be kii den sama di be e libi wan molusu libi na a ten fu Lot, a so a o kii den sama fu a ten ya di e libi wan molusu libi.\n12. San yu e angii fu du te Yehofa o seeka a goontapu ya?\n12 Fa a libi o de a goontapu te ogii ná o de moo? Wooko o lai fu du aini a nyun goontapu, ma den wooko ya o meke u piisii. Wi o seeka a goontapu fu a toon wan paladeisi. Wi o go e meke osu fu wi anga den sama fu u tan. Boiti dati, wi o bali wadaa gi den miliyunmiliyun sama di o kon a libi baka. Wi o leli den fu sabi Yehofa anga den sani di a du gi libisama (Yesaya 65:21, 22; Toli 24:15). A ten de ala den sani di wi o du o gi u piisii. Wi o go e gafa Yehofa tu.\nDEN NOWTU DI E MITI SAMA\n13. San e miti u fu di Saatan, Adan anga Efa sitee anga Yehofa?\n13 Fa den nowtu di e miti sama nownow e meke u fii? A omen sani e pasa aini a ten ya di e gi sama booko-ede. Sama di e du ogii anga taawan, olikanisâsi di e bidiigi sama anga taa ogii lai na a goontapu ya. Son wan fu e tan a peesi pe oloku de, son wan fu u pooti, sama e libi ogii anga u fu di wi anga den a ná aseefi. Boiti dati, siki anga dede e fooseli u. Ala den ogii di e miti wi aini a ten ya bigin di Saatan, Adan anga Efa sitee anga Yehofa. Na a sani ya meke ogii e miti wi te anga now.\n14. San Yehofa o du anga den nowtu di e miti sama na a goontapu?\n14 San Yehofa o du anga den nowtu di e miti sama? Meke u luku wantu fu den sani di Yehofa o du. Yehofa paamisi taki feti ná o de moo. (Leisi Psalm 46:8, 9.) A o puu siki (Yesaya 33:24). A o gwili dede fu teego (Yesaya 25:8). A o puu pina (Psalm 72:12-16). Yehofa o puu ala den sani di e fooseli libisama aini a ten ya. A o puu Saatan anga den ogii yeye tu, bika den e gi sama taanga-sikin fu du ogii.—Efeisesama 2:2.\nPakisei fa a libi o de a goontapu te feti, siki anga dede á de moo! (Luku paragraaf 15)\n15. San ná o de moo baka Alimakedon?\n15 Pakisei fa a libi o de te feti, siki anga dede ná o de moo. Suudati anga feti sani ná o de moo. Sani ná o de di o meke u membee den feti di e feti a goontapu. Dataa ná o de fanowdu moo. Belipe ná o de fanowdu moo. Ogii ná o go e pasa moo, neen meke sikowtu anga wakitiman ná o de fanowdu. Kande sooto seefi ná o de fanowdu moo tu. Yehofa o puu ala den sani di e gi u booko-ede fu teego.\n16, 17. (a) Fa den sama di o pasa Alimakedon o fii? (b) San u mu du fu tan a libi te Gadu o poli a goontapu ya?\n16 Fa a libi o de te nowtu ná o miti sama moo? A á makiliki fu fusutan, bika di wi ain pii na a ogii goontapu ya u sabi. U libi aini te neen wi á kaba sabi ala den booko-ede di ai gi u. Pakisei a sani ya. Efu wan sama e tan koosube fu wan peesi pe loko e pasa, ai kon gwenti a bali fu a loko winsi fa ai bali taanga. Wan sama di e tan koosube fu wan peesi pe den e towe doti e kon gwenti a sumee fu a peesi baka wan pisiten. Ma di Yehofa o puu ala den ogii di e pasa, wi o boo.\n17 Fa a libi o de te den booko-ede ya ná o de moo? Psalm 37:11 taki: „Den o piisii fu a libi, bika ala sani o waka bun.” Ai gi u taanga-sikin fu sabi taki na a libi ya Yehofa wani gi u. I mu du san i poi fu tan koosube fu Yehofa anga en olikanisâsi winsi fa a libi taanga nownow. Sani o go bun aini a ten di e kon, neen meke i mu e teke ten pakisei a ten di de a u fesi. I mu si en enke wan sani di o pasa tuutuu. Taigi taawan fu a ten de tu (1 Timotiyesi 4:15, 16; 1 Peitilisi 3:15). Efu yu e du den sani ya, yu o tan a libi te Yehofa o poli a ogii goontapu ya. Yu o piisii fu teego tu.


Beibel: okanisi tongo 2 Johanisi 1\n☰ 2 Johanisi 1 ◀ ▶\nDi fu tu biifi di Johanisi sikiifi\nWe, disi na di fu tu biifi di Johanisi, a apaiti bosikopuman fu Masaa Jesesi sikiifi. Da a sikiifi a biifi ya gi wan biibi uman di a sabi.\nA sikiifi a biifi ya gi den biibiwan anda fu meke a lobi fu den kon moo bigi. Soseefi tu, fu bali den fu den luku bun anga den sani fu goontapu di e koli sama poli a biibi libi. Ai bali den fu den wai a pasi gi ogii, da den du soso bun. A bali den fu den de na ain, da den poti den seefi moo anga moo gi Masaa Gadu fu den sa si, te falisi leli e opo a den mindii.\n1 We, na mi Johanisi, a gaansama fu keliki e meke a biifi ya sende gi wan apaiti uman, di e biibi a Masaa Gadu.\nMi e gi en anga ala den pikin fi en bigi odi. Fa mi anga u de a biibi ya, da mi lobi u tuutuu. Soseefi ala sama di de fu Masaa Gadu lobi u tu. 2 Bika a tuutuu leli fu Masaa Gadu de a ini wi ati naamo sondee fu kaba.\n3 Da meke Masaa Gadu, u Tata anga Jesesi Kelestesi en Manpikin, teke gaan bun ati fasi luku u. Soseefi teke tyali ati fasi luku u. Soseefi, meke u ati de switi. Meke Masaa Gadu du san mi begi ya gi u, te u sa tan biibi a tuutuu bosikopu fu Masaa Gadu, anga te u lobi taawan.\nA weiti fu lobi\n4 We, gaan piisii fuu mi ati. Bika di mi kon ya, mi si wantu pikin fi yu, di e libi leti enke fa a tuutuu leli fu Masaa Gadu de.\n5 Da mi lobi sisa! Meke u tan lobi useefi naamo sondee kaba. Disi a ná wan nyun weiti. Ma na a gaan haw wan, di Masaa Gadu be gi wi, senten di u be bigin waka a Jesesi Kelestesi baka. Na so mi sikiifi taigi u. 6 Bika, san e soi u taki wi lobi useefi? Na te u e waka enke fa Masaa Gadu weiti taki. Bika, fanafu u bigin waka a Jesesi Kelestesi baka, ne a gi u a weiti fi en taki: “U mu lobi useefi!”\nPoti den falisi leliman a wanse\n7 Bika, somen leiman paati lontu goontapu e koli sama. Den nái biibi taki Jesesi Kelestesi kon a goontapu enke libisama. Da den sowtu sama ya na den buuseman fu Jesesi Kelestesi. Ma den e koli sama puu a Gadu pasi. 8 A dati meke u mu koni anga den fu a á de taki, na fu soso u meke moiti anga u na a biibi libi. Ma u mu e meke moiti fu fende a hiihii paiman fu u di Masaa Gadu paamisi u. 9 Da ibii sama di fika a leli fu Kelestesi go e biibi wan taa sani, da sowan sama á de a Masaa Gadu se moo. Ma sama di tan e biibi san di Kelestesi leli en, da a Tata anga a Manpikin o de anga en.\n10 A dati meke efu wan sama kon a yu, ma a á tyai a leli ya, ná opo i doo gi en. Ná gi en odi seefi tu. 11 Bika, efi i gi en odi, da i taampu anga en a wanse kaba fu du a ogii di ai du.\nA kaba pisi fu a biifi\n12 Mi lobi sisa! Somen sani de, di mi be sa wani taigi i ete. Ma mi á wani sikiifi den a pampila sende gi yu. Ma, te mi kon anda, da u sa miti fesi fesi, fu sidon taki anga useefi. Da, wi ati sa de anga gaan piisii. Bika mi e denki fu kon a yu anda dyonson.\n13 We, den pikin fi yu lobi sisa dise sende bigi odi gi yu tu.


Sama u mu gi gaandi? | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„A sama di sidon na a kownu sutuu anga a Pikin Sikapu mu fende belesi, gafa, gaandi anga makiti fu teego.”—OPENBARING 5:13.\nSINGI: 9, 108\nSaide u mu gi Yehofa anga Yesesi gaandi?\nSama u mu lesipeki? Saide u mu lesipeki den?\nSowtu wini wi e fende te wi e lesipeki taawan?\n1. Saide wi e lesipeki son sama? San wi o leli aini a artikel ya?\nFA WI e soi taki wi e gi wan sama gaandi? A te wi e poti pakisei na a sama anga te wi e lesipeki en. Gaanse leisi, a den sama di du sani di sama lobi wi e lesipeki efuso den sama di abi wan gaan faantiwowtu. Aini a artikel ya, wi o luku sama a den sama di u mu lesipeki. Wi o luku saide u mu lesipeki den tu.\n2, 3. (a) Saide u mu gi Yehofa gaandi moo ala taa sama? (Luku a fowtow na a bigin.) (b) Sama na a Pikin Sikapu di kai a Openbaring 5:13? Saide u mu gafa en?\n2 Openbaring 5:13 taki u mu gi „a sama di sidon na a kownu sutuu anga a Pikin Sikapu” gaandi. „A sama di sidon na a kownu sutuu” a Yehofa Gadu. Aini Openbaring kapitel 4 den engel e taki saide u mu gi Yehofa a Gadu „di e libi fu teego” gaandi. Den engel taki: „Yehofa wi Gadu, a yu fiti fu kisi ala gaandi, anga gafa anga makiti bika a yu meke ala sani. A di i be wani, neen ede meke den de. A yu meke den.”—Openbaring 4:9-11.\n3 „A Pikin Sikapu” di kai a Openbaring 5:13, a Yesesi. Fa u du sabi? Di Yesesi be de a goontapu, den be e kai en „a Pikin Sikapu fu Gadu di e puu sondu a goontapu” (Yohanisi 1:29). Sowtu taa kownu be de kabakaba fu dede gi a foluku fi en? Neen meke u mu gi Yesesi gaandi, bika neen na „Kownu fu den sama di e tii enke kownu anga Masaa fu den sama di e tii enke masaa” (1 Timotiyesi 6:14-16). Kande yu e fii enke den dunsudunsu engel di be e singi taki: „A Pikin Sikapu di den be kii fiti fu fende makiti, gudu, koni, kaakiti, gafa, gaandi anga belesi.”—Openbaring 5:12.\n4. Saide u mu gi Yehofa anga Yesesi gaandi?\n4 Yohanisi 5:22, 23 e soi taki Yehofa poti Yesesi fu kuutu libisama. Dati na a moo gaan sani di e soi saide u mu gi Yesesi gaandi. Te wi e gi Yesesi gaandi, da wi e gi Yehofa gaandi tu. A sani de o yeepi u fu fende teego libi.—Leisi Psalm 2:11, 12.\n5. Saide u mu lesipeki ala sama?\n5 Di Gadu meke libisama, a meke den enke enseefi (Genesesi 1:27). A sani ya e soi taki libisama poi soi den manii fu Gadu. Libisama poi soi lobi anga switifasi. Den poi fii gi taawan tu. Boiti dati, libisama meke anga wan kosensi. A kosensi e yeepi den fu sabi san bun anga san á bun, san fiti anga san á fiti (Romesama 2:14, 15). Gaanse sama lobi moin sani anga kiin sani. Den wani libi na a wan anga taawan. A sani ya nai foondoo wi, bika a so Yehofa de. A lobi moin sani. A lobi te ala sani e waka bun tu. A sani ya e soi kiin taki libisama abi den manii fu Yehofa. Neen meke u mu abi lesipeki gi libisama.—Psalm 8:5.\nLESIPEKI TAAWAN A WAN FASI DI FITI\n6, 7. Saide te Yehofa Kotoigi e lesipeki taawan den nai du en enke den sama fu a goontapu ya?\n6 U sabi taki a de fanowdu fu lesipeki taawan. Ma fa u mu lesipeki den? Gaanse sama e wani du sani enke den sama fu a goontapu fu Saatan. Son sama e si taawan enke gadu. Pe fu den lesipeki den enke fa Yehofa wani, den e lesipeki den pasa peesi. Den e du efuso wei koosi enke politikiman, keliki fesiman, sportman, sama di e pee aini felon anga taa balinen man.\n7 Den bakaman fu Yesesi sabi taki a á fiti fu lesipeki sama pasa peesi. Fu ala den sama di libi a goontapu ya, a Yesesi wawan baka u mu waka. A soi wi anga a libi fi en fa u mu tyai useefi (1 Peitilisi 2:21). Wi á mu feegete taki: „Ala sama e sondu. Nawan sama poi gendee enke Gadu” (Romesama 3:23). Wi á mu si nawan libisama enke gadu. Efu wi e lesipeki wan libisama pasa peesi, wi o meke Yehofa ati boon.\n8, 9. (a) Fa Yehofa Kotoigi e si den tiiman? (b) On ten u ná o aliki lanti?\n8 Fu di son sama abi son faantiwowtu meke a de fanowdu fu lesipeki den. Pakisei san lanti e du gi i. Den e meke moiti fu sama á du ogii na a pisi pe yu e tan. Boiti dati den e meke moiti fu den sama aini a kondee fende san den abi fanowdu. A omen taa wini wi e fende fu den sani di den e du. Apostel Pawlesi taki u mu lesipeki lanti, bika a den e tii a kondee. Boiti dati, a taki u mu wooko anga den weiti fu den. A be taki: „Gi ala sama san den mu fende. Efu lanti taki i mu pai lantimoni, pai en.” Efu ’den wani i lesipeki den, lesipeki den’.—Romesama 13:1, 7.\n9 Wi enke Yehofa Kotoigi e meke moiti fu lesipeki lanti. Ala kondee abi den gwenti, neen meke a sani di wan tiiman o wani den sama fi en kondee du, o kengi fu san wan taa tiiman wani den sama fi en kondee du. Ma winsi fa, u mu meke moiti fu wooko makandii anga lanti te den e du den wooko. Ma efu den wani u du wan sani di Yehofa á lobi, u ná o du san den taki. Wi o aliki Yehofa. Wi o lesipeki en moo libisama.—Leisi 1 Peitilisi 2:13-17.\n10. Saide u sa waka a den sama di be e dini Yehofa a fositen baka?\n10 U sa luku fa den sama di be e dini Yehofa fositen be e lesipeki lanti, da u waka a den baka. Di lanti fu Rome be wani sabi omen sama e tan aini a kondee, Yowsefu anga Maliya go a Betelehem fu poti den nen a lantibuku, winsi fa Maliya be de anga lepi bee (Lukasi 2:1-5). Apostel Pawlesi seefi be e lesipeki lanti. Di sama be lei gi en taki a á be tyai enseefi bun, anga lesipeki a taki anga Kownu Herodes Agripa anga a gaanman fu Yudeya di den e kai Festus di den be e kuutu a toli fi en.—Toli 25:1-12; 26:1-3.\n11, 12. (a) Saide u nai lesipeki den fesiman fu keliki moo fa wi e lesipeki taa sama? (b) Fa sani waka di wan Kotoigi fu Oostenrijk be taki a wan lesipeki fasi anga wan bigiman fu kondee?\n11 A de fanowdu fu lesipeki den keliki fesiman tu? U mu lesipeki den leti enke fa u be o lesipeki wan taa sama. Ma a á be o bun fu lesipeki den moo taa sama. Saide? Bika falisi keliki nai leli sama a tuu di sikiifi aini Gadu Wowtu. Di Yesesi be de a goontapu a á be kibii den ogii fu den keliki fesiman. A kai den bidiigiman anga ogii-ati fesiman (Mateyesi 23:23, 24). Ma a á fowtu fu lesipeki den tiiman moo taa sama. Bika den yeepi u wantu leisi fu di wi e lesipeki den.\n12 Wan fu den tiiman di be yeepi Kotoigi a Dr. Heinrich Gleissner. A man ya be de aini wan fu den politiki palitei fu Oostenrijk. Na a du fu Tu Goontapu Feti, den suudati fu Doisilikondee be kisi en. Di den poti en aini wan loko fu tyai go a wan fu den sitaafuman kampu, a miti wan baala di den e kai Leopold Engleitner. Di Baala Leopold Engleitner soi en a wan lesipeki fasi san ai biibi, a be e aliki. Baka a oloku, a omen leisi Gleissner yeepi den Kotoigi aini Oostenrijk. Kande i sabi taa ondoofenitoli tu di e soi taki sani e waka bun te Kotoigi e lesipeki den tiiman fu kondee.\n13. Sama u mu lesipeki? Saide u mu lesipeki den?\n13 U mu lesipeki den baala anga sisa fu a kemeente, moomoo den wan di e teke fesi. Sama enke den owluman, kelen-owluman, beikantoo komte anga den baala di e tii a wooko a hii goontapu. (Leisi 1 Timotiyesi 5:17.) Ala den baala ya e solugu a foluku fu Gadu. Beibel e kai den „man di koni” (Efeisesama 4: 8). Neen meke a de fanowdu fu lesipeki den winsi sowtu kondee den komoto. A ná abi toobi tu sowtu sikoo pampila den abi efuso sowtu wooko den e du aini a libi. U sa waka a den fositen Kelesten baka te u luku a fasi fa den be e lesipeki den baala di be e teke fesi. Te u miti den baala ya, wi á mu si den enke engel efuso sama di hei moo taawan. Ma u mu lesipeki den fu di den e wooko taanga anga fu di den abi sakafasi.—Leisi 2 Korentesama 1:24; Openbaring 19:10.\n14, 15. Saide den owluman anga den fesiman fu den keliki a ná aseefi?\n14 Den owluman de enke sikapuman di abi sakafasi. Den á wani sama si den enke balinen man. A sani ya e soi taki den owluman anga den keliki fesiman fu a ten ya anga den du fu a ten fu Yesesi, a ná aseefi. Yesesi be taki den keliki fesiman „lobi sidon a den moo bun peesi a den nyanyan tafaa. Den lobi sidon te a fesi aini den Dyu keliki. Den lobi te sama e gi den odi a wowoyo”.—Mateyesi 23:6, 7.\nEfu owluman abi sakafasi enke fa Yesesi taki, da den baala anga sisa o lesipeki den, den o lobi den tu\n15 Den owluman e du san Yesesi taki. Yesesi be taigi den taki: „Wi á mu meke sama kai u leliman, bika a wan sama namo a u leliman. Ala wi a baala. Wi á mu kai nawan sama a goontapu ya u dda, bika a wan sama namo a u Dda, a wan di de a hemel. Wi á mu meke sama kai u fesiman tu, bika a wan sama namo a u Fesiman, dati a Kelestesi. A sama di wani de a moo gaanwan, mu dini taawan. Gadu o saka a sama di e hei enseefi, ma a o hei a sama di e saka enseefi” (Mateyesi 23:8-12). Efu den owluman di de a den kemeente a hii goontapu abi sakafasi, den baala anga sisa o lesipeki den. Den o lobi den tu.\nEfu owluman abi sakafasi, da den baala anga sisa o lesipeki den, den o gafa den, den o lobi den tu (Luku paragraaf 13-15)\n16. Saide u mu e meke moiti fu lesipeki taawan?\n16 Son leisi ai teke ten fu sabi fa u mu lesipeki taawan. Den fositen Kelesten seefi be mu meke moiti fu lesipeki taawan (Toli 10:22-26; 3 Yohanisi 9, 10). Ma a ná fu soso wi o meke moiti. Te wi e lesipeki taawan enke fa Yehofa leli u, wi o fende wini.\nDEN WINI DI WI O FENDE TE WI E LESIPEKI TAAWAN\n17. San a wantu wini di wi o fende te wi e lesipeki den sama di abi faantiwowtu?\n17 Efu wi e lesipeki lanti na a pisi pe wi e tan, den o moo de kabakaba fu holibaka gi u te wi e paati a bun nyunsu. Boiti dati den o si a peleikiwooko di wi e du taa fasi. Wan pionili sisa di den e kai Birgit be ondoofeni a sani ya omen yali pasa a Doisilikondee. Di a go a sikoo gi a meisyo fi en na a kaba fu a yali, neen den sama fu a sikoo taigi en taki, den e teke en fu bigi taki den yali di pasa Kotoigi pikin be de na a sikoo de. Den taki a den Kotoigi pikin meke a sikoo toon wan moo bun sikoo. Birgit taigi den taki „den Kotoigi pikin e leli taki den mu tyai denseefi enke fa Yehofa wani. Yehofa wani den lesipeki den sama di e leli den”. Wan fu den leliman taigi Birgit taki efu ala den pikin fu a sikoo be den enke den Kotoigi, a wooko fu den enke leliman be o moo makiliki. Fu di den leliman be lobi a fasi fa den Kotoigi pikin be e tyai denseefi, meke baka wantu wiki wan fu den go a wan konkelesi fu u.\n18, 19. U mu lesipeki den owluman, ma san u mu holi a pakisei?\n18 Den leli di de aini Gadu Wowtu e yeepi u fu fusutan fa u mu lesipeki den owluman aini a kemeente. (Leisi Hebrewsama 13:7, 17.) U mu e gafa den bika den e wooko taanga. Te wi e wooko anga san den e soi u, den o du den wooko anga piisii. Beibel taki u mu meke moiti tu fu u biibi taanga enke du fu den owluman. Ma dati á wani taki u mu wei koosi enke den, u mu taki enke den, efuso leli sama pilisisi enke den. Efu u be o du a sani ya, da a be o gei enke a libisama baka wi e waka a peesi fu u waka a Yesesi baka. Wi á mu feegete taki den owluman a sondu sama enke useefi.\n19 Wi o yeepi den owluman efu u nai si den enke balinen man te wi e lesipeki den. Saide? A o moo makiliki gi den fu abi sakafasi, a o yeepi den tu fu den á fii denseefi. Den ná o si enke den e du sani bun moo taawan tu.\n20. Sowtu wini wi e fende te wi e lesipeki taawan?\n20 Te wi e lesipeki taawan, da a sani de e yeepi u fu wi á poti pakisei a useefi tumisi. Ai yeepi u tu fu abi sakafasi te taawan e hei u. Ai kibii wi tu, bika ai yeepi u fu holidoo te wan sama di wi e lesipeki du wan sani di meke u fii booko-saka. Boiti dati ai yeepi u fu libi na a wan anga a olikanisâsi fu Yehofa. A olikanisâsi nai gi nawan sama gaandi pasa maiki, a ná abi toobi efu a sama e dini Gadu efu a nai dini Gadu.\n21. San na a moo gaan wini di wi o fende te wi e lesipeki taawan?\n21 A moo gaan wini di wi e fende te wi e lesipeki taawan, na a piisii di wi e meke Yehofa piisii. Wi e soi taki wi e dini en anga u hii ati te wi e lesipeki taawan. Yehofa o man taigi Saatan taki a lei ai lei taki sama á be o dini en anga den hii ati (Odo 27:11). A omen sama a goontapu á sabi fa den mu lesipeki taawan. Ma wi e piisii taki u sabi fa u mu lesipeki taawan a wan fasi di Yehofa lobi.


A gaandi di Gadu gi u fu du san u wani anga u libi | Wakititolen\n„A pe a yeye fu Yehofa de, sama e fii.”—2 KORENTESAMA 3:17.\nSowtu gaandi Yehofa gi ala sama?\nFa u sa soi anga den sani di wi e du taki u lobi Yehofa?\nFa u sa soi taki wi e lesipeki a fasi fa taawan e du sani?\n1, 2. (a) Fa son sama e si a gaandi di Gadu gi u? (b) San Beibel e taki fu a gaandi di wi abi fu du san u wani anga u libi? Sowtu akisi wi o luku?\nDI WAN uman be de fu du wan sani, neen a taigi en mati taki: „Mi á wani denki. Taigi mi san mi mu du, dati moo makiliki.” A uman ya be wani taawan taigi en san a mu du. A á be wani wooko anga a kado di Gadu gi en fu luku san enseefi wani. Fa a de anga yu? I lobi te iseefi e sidon denki san i mu du, efuso a taawan mu e taigi i san i mu du? Fa yu e si a gaandi di Gadu gi i fu du sani enke fa iseefi wani.\n2 Son sama nai biibi taki Gadu gi libisama a gaandi fu du sani enke fa denseefi wani, bika den e biibi taki Gadu be taki a fesi kaba fa u libi o waka. Taawan taki efu libisama mu du sani enke fa denseefi wani, da weiti á mu de. Ma efu u wani fusutan a toli ya bun, da u mu luku san Beibel e taki. Saide? Bika Beibel e soi u taki Yehofa gi u a gaandi fu luku san u wani du anga u libi. A nai dwengi u. (Leisi Yowsuwa 24:15.) Beibel e piki den akisi ya: Libisama sa du ala san den wani? Fa u mu wooko anga a gaandi di Gadu gi u fu du san u wani anga u libi? Fa den sani di wi e du e soi taki u lobi Yehofa? Fa u sa soi taki wi e lesipeki a gaandi di taawan abi fu du san den wani anga den libi?\nSAN WI E LELI FU YEHOFA ANGA YESESI?\n3. San wi e leli te u luku fa Yehofa e du sani?\n3 Yehofa abi a makiti fu du ala sani. Nawan sama poi tapu en fu du san a wani. A omen sani u sa leli te u luku fa ai koboloiki a makiti di a abi fu du san a wani. Pakisei fa Yehofa be e si den Islayelisama. A be e si den enke en foluku, wan „apaiti gudu” (Deitolonomi 7:6-8). A ná sosokaali Yehofa be e si den so. A di a be wani du san a be paamisi en mati Abalaham (Genesesi 22:15-18). Winsi fa Yehofa e du san a wani, tokuso ai du sani a wan leti fasi. Den sani di ai du e soi taki a lobi u. Wi e si a sani de kiin te u luku a fasi fa a be e kaasi den Islayelisama te den á be wani aliki en. Tyali be e kisi Yehofa gi den Islayelisama, te a be si taki a ogii di den be du be hati den. A be e soi den taki a lobi den. Yehofa be taki: „Mi o meke a foluku ya betee, da den o aliki mi baka. A fu di mi wani meke mi o lobi den” (Hoseya 14:4). Yehofa soi u fa u mu wooko anga a gaandi di wi abi fu du san u wani anga u libi. A wani u du sani di e tyai wini gi taawan.\nFosi Yesesi kon a goontapu a soi taki a á wani gwe fika Yehofa. Di Saatan sitee anga Gadu Yesesi á holibaka gi en\n4, 5. (a) Sama na a fosi sama di Gadu gi a gaandi fu du san a wani anga en libi? Fa a wooko anga a gaandi de? (b) San u mu akisi useefi?\n4 Di Yehofa meke engel anga libisama, a gi den a gaandi fu du san den wani anga den libi. A fosi engel di Yehofa meke a Yesesi. Yehofa meke Yesesi anga denseefi manii fi en. A gi en a gaandi fu du san a wani anga en libi (Kolosesama 1:15). Fa Yesesi koboloiki a gaandi de? Fosi Yesesi kon a goontapu, a soi taki a á wani gwe fika Yehofa. Di Saatan sitee anga Gadu, Yesesi á holibaka gi en. Di Yesesi kon a goontapu, a á meke Saatan koli en tu (Mateyesi 4:10). A neti fosi a dede, a taigi en Dda taki a wani libi enke fa a wani. A be taki: „Nda, efi i wani, da puu a kan ya a mi fesi fu mi á diingi en. A ná san mi wani mu pasa. Ma meke sani waka enke fa yu wani” (Lukasi 22:42). U poi koboloiki a gaandi di Gadu gi u fu du san u wani anga u libi, fu meke Yehofa piisii enke Yesesi?\n5 Eeye u poi, bika useefi abi den manii fu Gadu, leti enke Yesesi (Genesesi 1:26). Ma Beibel e soi taki Yehofa poti wantu weiti gi u. A wani u wooko anga den weiti de. Aini wan osufamii, wan uman mu saka enseefi neen man ondoo. Den pikin mu aliki den mma anga dda (Efeisesama 5:22; 6:1). San den weiti ya e leli u fu a gaandi di Gadu gi u fu du san u wani anga u libi? Efu u sabi a piki fu a akisi ya, a sa yeepi u fu fende teego libi.\nFA SAMA WOOKO ANGA A GAANDI DI GADU BE GI DEN?\n6. Gi wan ageisitoli di e soi saide weiti de fanowdu.\n6 U poi du san u wani anga u libi efu Gadu poti weiti gi u? Eeye u poi. Saide? Bika den weiti di Gadu gi u e kibii wi. Meke u taki yu e lei go a wan foto di de faawe, ma nawan sani de na a pasi di e soi on taanga i mu lei efuso sowtu se fu a pasi i mu lei. I be o wani lei na a pasi de? Nono, i be o feele. Efu u wani sani waka bun anga ala sama, da weiti de fanowdu. Meke u luku wantu toli fu Beibel di e yeepi u fu fusutan fa wi e fende wini fu den weiti fu Yehofa.\n7. (a) Saide Adan anga den meti á be de aseefi? (b) Kai wan fasi fa Adan koboloiki a gaandi di Gadu gi en.\n7 Di Yehofa meke Adan, a gi en aseefi gaandi di a gi den engel. A gi Adan a okasi fu du san a wani anga en libi. Ma Yehofa á meke meti fu du san den wani. Fa Adan koboloiki a gaandi ya a wan bun fasi? Adan be du wan wooko di be e gi en piisii. A be mu gi ala den meti nen. Gadu be „tyai den meti go na a man fu si fa a be o kai den”. Di Adan luku ala den meti, neen a gi den wan nen di fiti den. Yehofa á kengi nawan fu den nen di Adan gi den meti. Beibel taki: „Na a nen di a man gi den meti, na a nen de den fende.”—Genesesi 2:19.\n8. Fa Adan soi taki a á koboloiki a gaandi di Gadu be gi en, a wan bun fasi?\n8 Yehofa be gi Adan a wooko fu meke goontapu toon wan paladeisi. A taigi en taki: „Meke pikin fuu a goontapu da u de basi fi en, u basi den fisi fu a se, den meti di e fee a tapu, anga ala den meti di e waka a doti” (Genesesi 1:28). Ma Adan nyan a sii di Gadu be taigi en taki a á mu nyan. Di a du a sani de, a soi taki a á wani wooko anga a weiti fu Gadu. Adan á koboloiki a gaandi di Gadu gi en a wan bun fasi, neen meke libisama e pina omen dunsu yali kaba (Romesama 5:12). Wi á mu feegete san miti Adan di a ná aliki Gadu. A sani de o yeepi u fu koboloiki a gaandi di Gadu gi u a wan bun fasi. A o yeepi u tu fu lesipeki den weiti fu Yehofa.\nDen Islayelisama piki taki den wani toon Yehofa foluku. Den be taki den o wooko anga den weiti fi en\n9. Sowtu gaandi Yehofa be gi den Islayelisama? San den be paamisi Yehofa?\n9 Adan anga Efa tyai sondu anga dede gi libisama di den ná aliki Yehofa. Ma toku wi abi a gaandi ete fu luku san u wani du. Wi e si a sani de kiin te u luku a fasi fa Yehofa be e libi anga den Islayelisama. Yehofa be gi den a okasi fu toon a apaiti gudu fi en (Ekisodesi 19:3-6). A foluku seefi be piki taki den wani toon Yehofa foluku. Den be taki den o wooko anga den weiti fi en. Den be taki: „Wi o du ala san Yehofa taki” (Ekisodesi 19:8). A tyali, bika baka wan pisiten a foluku á be wani du san den be paamisi Yehofa. Wi e leli wan pelensipali sani te u luku a fasi fa den tyai denseefi. A mu e bigi gi u taki wi abi a gaandi fu du san u wani anga u libi. Ma u mu e meke moiti ala yuu fu wooko anga den weiti fu Yehofa.—1 Korentesama 10:11.\n10. Fa Hebrewsama kapitel 11 e soi taki u poi meke Yehofa piisii, winsi fa wi abi a gaandi fu du san u wani anga u libi? (Luku a fowtow na a bigin.)\n10 Aini Hebrewsama kapitel 11, wi e leisi fu 16 man anga uman di be e wooko anga den weiti fu Yehofa. A omen wini den fende di den du a sani ya. Den o fende moo wini aini a ten di e kon. Nowa biibi be taanga. A di a aliki Yehofa, meke a meke wan ark fu kibii en osufamii. Neen meke libisama de a goontapu ete (Hebrewsama 11:7). Abalaham anga Sala be e du san Yehofa taki anga den hii ati, neen meke den go na a kondee di Gadu be taki a o gi den. Winsi fa den be abi a okasi „fu daai go baka” na a foto Ur, tokuso den tan poti pakisei na a sani di Gadu be paamisi den. Beibel taki den be e „meke moiti fu go a wan moo bun peesi” (Hebrewsama 11:8, 13, 15, 16). Mosesi á be wani den gudu fu Egepte, ma „a be de kabakaba fu nyan pina makandii anga a foluku fu Gadu, a peesi fu piisii wan pisiten namo fu sondu” (Hebrewsama 11:24-26). Meke u meke moiti fu u biibi taanga enke den man anga uman ya. Meke u koboloiki a gaandi di Gadu gi u fu soi en taki u lobi en.\n11. (a) Enke fa Deitolonomi 30:19, 20 e soi, sowtu belesi sama sa fende fu di den abi a okasi fu du san den wani anga den libi? (b) San e yeepi i fu koboloiki a gaandi di yu abi fu du san i wani anga i libi, a wan bun fasi?\n11 Kande wi e si enke a moo makiliki te wan sama e taigi u san u mu du. Ma a sani de sa meke wi á fende wan fu den moo gaan belesi. A belesi ya sikiifi a Deitolonomi 30:19, 20. (Leisi.) Wi e leisi a vers 19 taki Gadu be gi den Islayelisama a okasi fu denseefi luku san den wani. Vers 20 e soi taki Yehofa gi den a okasi fu den soi en taki den lobi en. Aini a ten ya, useefi sa luku efu u wani dini Yehofa. Wi abi a okasi tu fu gafa Yehofa anga fu soi en taki u lobi en.\nNÁ KOBOLOIKI A GAANDI DI GADU GI I A WAN FASI DI Á FITI\n12. San wi á mu du anga a kado di Yehofa gi u?\n12 Meke u taki, i gi wan mati fi i wan gaan dii kado. Fa i be o fii efu a fiingi a kado di i gi en a dyiko? Fa i be o fii efu a teke en du wan ogii anga taawan? A be o hati i. A so Yehofa e fii te ai si fa sama e teke a gaandi di a gi den, fu du sani di á fiti. Ai hati en tu te a si fa sama e du ogii anga taawan. Beibel taki aini „den kiiboi dei” sama „ná o sabi kiyoo” (2 Timotiyesi 3:1, 2). Fa u sa soi Yehofa taki u sabi kiyoo? San o yeepi u fu wi á koboloiki a kado di Yehofa gi u a wan fasi di á fiti?\n13. Anga san u mu luku bun, winsi wi abi a okasi fu du san u wani?\n13 Ala u sa luku sama u wani fu mati, sowtu koosi u wani wei, fa u wani moin useefi anga san wi o du te wi e meke piisii. Ma efu wi á luku bun u sa koboloiki a gaandi di Gadu gi u, fu du sani di ai buuse efuso fu du sani enke den sama fu a goontapu. (Leisi 1 Peitilisi 2:16.) Wi á mu koboloiki a gaandi di Gadu gi u, fu e du sani di Gadu á lobi. Ma u mu du sani di e gi „Gadu gaandi”.—1 Korentesama 10:31; Galasiyasama 5:13.\n14. Saide u mu aliki Yehofa winsi u poi du san u wani anga u libi?\n14 Yehofa taki: „Mi a Yehofa, a mi ai Gadu. A mi na a sama di e leli i san i mu du fu sani waka i bun. A mi na a sama di e soi yu a pasi di i mu waka” (Yesaya 48:17). U mu fitoow Yehofa, da u wooko anga san a taigi u. A sani de o yeepi u fu du sani di o tyai wini gi u. Wi e fusutan taki „libisama á sabi sowtu pasi den mu waka. A ná denseefi mu taki pe den mu poti den futu” (Yelemiya 10:23). Adan anga den Islayelisama á be wani wooko anga den weiti fu Yehofa. Den be e si enke den sabi moo Yehofa. Wi á mu meke a sani de miti u. Noiti u mu si enke u koni moo Yehofa, ma u mu ’fitoow en anga u hii ati’.—Odo 3:5.\nLESIPEKI A GAANDI DI TAAWAN ABI FU DU SAN DEN WANI ANGA DEN LIBI\n15. San Galasiyasama 6:5 e leli u?\n15 U mu lesipeki a fasi fa taawan e denki efuso a fasi fa den e du sani. Saide? Ala u abi a gaandi fu du san u wani anga u libi, neen meke ala Kelesten nai du sani aseefi fasi. Son leisi a fasi fa wi e du sani a waaleiti efuso fa wi e tyai useefi e kengi. Pakisei san sikiifi a Galasiyasama 6:5. (Leisi.) Efu wi e fusutan taki ala sama mu tyai en faantiwowtu, wi o lesipeki a gaandi di taawan abi fu du san den wani anga den libi.\nU sa du san u wani, ma wi á mu dwengi taawan fu du sani enke fa u wani (Luku paragraaf 15)\n16, 17. (a) Fa a gaandi di taawan abi fu du san den wani anga den libi, be toon gaan sani a Korente? (b) Fa Pawlesi yeepi den Kelesten de? San a toli ya e leli u?\n16 Meke u go luku wan toli fu Beibel di e soi saide u mu lesipeki a gaandi di taawan abi fu du san den wani anga den libi. Son Kelesten fu Korente be fende taki a á fiti fu bai meti di sama be gi falisi gadu enke ofaandi. Taawan á be e si a sani de enke wan fowtu sani, bika den be e si falisi gadu enke soso sani. Ma den Kelesten di be e dini falisi gadu fosi, be e si enke te wan sama nyan den meti de, da a leti enke a dini ai dini falisi gadu (1 Korentesama 8:4, 7). A sani ya, a be wan gaan sani. A be sa meke den baala anga sisa á libi na a wan moo. Fa Pawlesi yeepi den Kelesten fu losi a polobelema ya?\n17 A fosi sani di Pawlesi du, a soi a soi den taki nyanyan á poi yeepi wan sama fu toon Gadu mati (1 Korentesama 8:8). Baka dati a wasikoi den taki winsi den „abi pasi fu du wan sani”, tokuso den á mu du sani di sa meke taawan dyakata (1 Korentesama 8:9). Baka dati a taki, den Kelesten di kosensi swaki, á mu kuutu den Kelesten di taki den o nyan a meti (1 Korentesama 10:25, 29, 30) A sani ya e soi taki te wan sani abi fu du anga a dini di wi e dini Yehofa, da ibii Kelesten mu luku san a o du. Da yu á si enke u mu lesipeki u baala te den e du son pikinpikin sani enke fa den wani noh?—1 Korentesama 10:32, 33.\n18. Fa yu o soi taki ai bigi gi i taki Gadu gi yu a gaandi fu du san i wani anga i libi?\n18 Yehofa gi wi a gaandi fu du san u wani anga u libi. A sani ya e soi taki Yehofa nai dwengi u (2 Korentesama 3:17). Wi e teke a sani ya fu bigi, bika ai gi wi a okasi fu du sani fu soi taki u lobi Yehofa. Neen meke u mu e du sani di e gi Yehofa gaandi. U mu lesipeki a gaandi di taawan abi fu du san den wani anga den libi tu.


Wantu fisyun di e soi sama e tan a hemel\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Gatongo Georgiatongo Grikitongo Groenlandtongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaktikuel-tongo Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lambatongo Lingalatongo Litoniyatongo Lufaletongo Lugandatongo Lukonsotongo Lundatongo Luotongo Malagasitongo Maltatongo Mambwe-Lungutongo Mamtongo Masatektongo (Huwatala) Masedoniya-tongo Mauritius Kriorotongo Mayatongo Mbunda Misotongo Miyanmartongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Pôlsutongo Quichua (Chimborazo) Quichua (Imbabura) Rosiyatongo Rumeiniatongo Runyankoretongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tatartongo Tetun Dili Tiftongo Tigrinyatongo Tok Pisintongo Torkutongo Toyolabaltongo Tsongatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Vietnameisitongo Walisitongo Waray-Waraytongo Wayuunaikitongo Yapantongo Yorubatongo Zandetongo\nA TOLI DI SIKIIFI A FESISE | SAMA E TAN A HEMEL?\nBeibel e taki fu wantu man di be si fisyun di e soi fa hemel tan. Te u leisi den toli ya, da wi e fusutan pikinso fa hemel tan. Winsi fa a ná ala den sani di den si aini den fisyun de so tuutuu, tokuso den toli ya o yeepi i fu fusutan, sama e tan a hemel. Boiti dati, yu o si sowtu wini yu o fende fu den toli ya.\nYEHOFA A MOO HEIWAN FU HII GOONTAPU\n„Baka dati santa yeye kon a mi, neen mi si wan kownusutuu di be de neen peesi a hemel. Wan sama be sidon na a kownusutuu. A sama di be sidon neen, be gei wan yaspis-siton anga wan moin lebi siton. Wan mutyama be lontu a kownusutuu. A mutyama be e gei smaragd-siton.”—Openbaring 4:2, 3.\n„Wan kiin faya be lontu en. A faya ya be gei wan mutyama di sama e si a den woluku te wan gaan alen kai. A be gei a gendee fasi fu Yehofa.”—Eseikiyeli 1:27, 28.\nDen fisyun di apostel Yohanisi anga Eseikiyeli be si, e soi fa a Moo Heiwan, Yehofa Gadu gendee. Den sani di den si, a sani di u sabi. Den si moin siton, mutyama, anga wan gendee kownusutuu. Den sani ya e soi taki a peesi pe Yehofa de, moin fu toko, ai gi sama piisii. Ala sani e go bun anda.\nDen sani di den man ya si e kai anga san a psalm sikiifiman be sikiifi: „Bika Yehofa bigi, ala sama mu gafa en. En na a Gadu di sama mu lesipeki moo den taa gadu. Bika ala den gadu fu den foluku, ná abi wini. Ma a Yehofa meke hemel. Neen na a Gadu di sama e moo gafa. Ná pikin gendee a gendee. Kaakiti anga piisii de na a santa peesi fi en.”—Psalm 96:4-6.\nAnga ala fa Yehofa na a Moo Heiwan, tokuso a wani u taki anga en. A paamisi u taki a o aliki u te u begi en (Psalm 65:2). Gadu lobi u, ai booko en ede anga u tuutuu. Neen meke a apostel Yohanisi be sikiifi taki: „Gadu a lobi.”—1 Yohanis 4:8.\nYESESI DE A GADU LETI-ANA\n„Sitefanesi be abi santa yeye, neen a luku go a hemel, neen a si fa Gadu gendee. A be si fa Yesesi taampu a Gadu leti-ana tu. Neen a taki: ’Luku, mi e si fa hemel opo. Mi e si fa a Manpikin fu libisama taampu a Gadu leti-ana.’”—Toli 7:55, 56.\nFosi Sitefanesi si a fisyun, den fesiman fu den Dyu be meke den kii Yesesi. Anga den man ya Sitefanesi be e taki. A fisyun di Sitefanesi si be e soi kiin taki Yesesi be de a libi. A be e soi tu taki di a weki baka, neen Gadu hei en. Apostel Pawlesi be taki a toli ya di a sikiifi taki: „[Yehofa] weki [Yesesi] puu a dede, neen a meke a sidon neen leti-ana a hemel. A hei Kelestesi moo ala den tiimakiti, den makiti, den kaakiti anga ala den bigiman fu kondee. Gadu gi en wan nen di hei moo ala taa nen, den du fu a ten ya, anga den du fu a ten di e kon.”—Efeisesama 1:20, 21.\nBoiti taki Beibel e taki fu a makiti fu Yesesi, ai soi u tu taki leti enke Yehofa, Yesesi e booko en ede anga libisama. Di a be de a goontapu, a deesi siki sama. A be weki dedesama tu. A dede di a dede gi libisama, e soi u taki a lobi Gadu anga libisama (Efeisesama 2:4, 5). Yesesi taampu a Gadu leti-ana. Dyonson a o koboloiki a kaakiti fi en fu tyai wini gi ala den sama di e libi enke fa Gadu wani.\nDEN ENGEL E WOOKO GI GADU\n„Mi [polofeiti Daniyeli] be e luku, te enke den sete kownusutuu. Neen a Gaandiwan fu senten [Yehofa] go sidon. . . . Wan dunsu toon wan dunsu engel be e dini en, anga tin dunsu toon tin dunsu engel be taampu neen fesi.”—Daniyeli 7:9, 10.\nA ná wan kodo engel Daniyeli si aini a fisyun. Daniyeli be musu foondoo di a si a fisyun ya! Engel a yeye di koni. A ná pikin taanga den taanga. Den e kai son wan fu den Seraf-engel, taawan den e kai Kerub-engel. Beibel e taki moo enke 250 leisi fu engel.\nEngel a ná libisama di be e tan a goontapu fosi. Di Gadu meke den, a baka omen ten fosi a meke libisama. Di Gadu be e meke goontapu, den engel be e si. Ala den be e piisii. Den be e gafa Gadu.—Yopu 38:4-7.\nWan fu den wooko di den engel e du gi Gadu, na a paati di den e paati a bun nyunsu fu Gadu Kownukondee. A dati na a moo pelensipali wooko di e du a goontapu (Mateyesi 24:14). Apostel Yohanisi be si aini wan fisyun fa den engel e holi baka gi a wooko ya. A be sikiifi taki: „Neen mi si wan taa engel e fee a tapu. A be e paati teego bun nyunsu gi den sama di e tan a goontapu. Sama fu ala nasi, lo anga tongo” (Openbaring 14:6). Anga ala fa engel nai taki anga sama aini a ten ya, tokuso den e tii den sama di e paati a bun nyunsu gi den bun-ati sama.\nSAATAN E KOLI MILIYUNMILIYUN SAMA\n„Neen wan feti bigin a hemel. Mikayeli anga den engel fi en be e feti anga a gaan kaiman. A gaan kaiman anga den engel fi en be e feti anga den tu. Ma a gaan kaiman á wini a feti. Peesi á be de gi en a hemel moo tu. Neen meke den fiingi a gaan kaiman go a goontapu. Neen na a fosi sineki, di den e kai Didibii anga Saatan. Ai koli sama a hii goontapu. Den fiingi en go a goontapu. Den fiingi den engel fi en go a goontapu tu.”—Openbaring 12:7-9.\nA ná ala yuu sani be e go bun a hemel. Di Gadu be meke libisama na a bigin, neen wan engel be wani sama dini en namonamo. Na a sani de meke a bigin sitee anga Yehofa. A so a toon Saatan. A wowtu Saatan wani taki „wan sama e sitee anga wan taawan”. Taa engel holibaka gi Saatan, neen den toon ogii yeye. Ná pikin ogii den yeye ya ogii. Den nai du san Yehofa taki. Den e meke gaanse sama taangayesi Yehofa tu.\nSaatan anga den ogii yeye fi en á bun, den abi ogii-ati. Den e buuse libisama. Boiti dati, den e meke omen sama e pina a goontapu. Pakisei a toli fu Yopu. Saatan kii den meti fu Yopu. A kii den futuboi fi en. Boiti dati, a kii ala den tin pikin fu Yopu. A meke „wan gaan winta” booko a osu towe a den tapu. Baka dati a meke „gaan soo„ kisi Yopu „fi en bee futu te neen mindii ede.”—Yopu 1:7-19; 2:7.\nDyonson Saatan ná o de moo. Fanafu di den fiingi en kon a goontapu, „a sabi taki a ná abi langa moo” (Openbaring 12:12). Saatan o kaba a soso. A sani de a wan bun nyunsu tuutuu!\nDEN SAMA DI GO TAN A HEMEL\n„Anga i [Yesesi] buulu i bai sama fu ala lo, tongo, nasi anga kondee gi Gadu. A yu meke den toon wan kownukondee. I meke den toon pilisite gi u Gadu tu. Den o tii goontapu enke kownu.”—Openbaring 5:9, 10.\nLeti enke fa Yesesi be go a hemel di a kon a libi baka, a leti so son sama e go a hemel te den weki baka tu. Yesesi be taigi den apostel fi en taki: „Mi o go seeka wan peesi gi u, da mi o kon baka fu tyai u go a mi osu, da wi o de a pe mi de.”—Yohanisi 14:2, 3.\nA ná fu soso sama e go a hemel. Den anga Yesesi o de aini a Kownukondee di o tii a hii goontapu ya. A den o meke sani waka bun gi den sama di o tan a goontapu. Na a Kownukondee ya Yesesi be taigi den bakaman fi en fu begi gi. Den be mu begi taki: „U Dda di de a hemel, i nen mu santa. A Kownukondee fi i mu kon. Meke sani waka enke fa i wani a goontapu, enke fa sani e waka a hemel.”—Mateyesi 6:9, 10.\nSAN DEN SAMA DI GO A HEMEL O DU?\n„Neen mi [a apostel Yohanisi] yee wan taanga siten bali komoto na a kownusutuu taki: ’Luku, a tenti fu Gadu kon de a pe libisama de . . . A o dee den wataa ain fu den. Da dede, tyali, kee anga pen ná o de moo. Bika den fositen sani pasa gwe kaba.’”—Openbaring 21:3, 4.\nA fisyun ya e soi go na a ten te Gadu Kownukondee, o puu Saatan a pasi. A Kownukondee o meke a goontapu ya toon wan paladeisi. A Yesesi anga den sama di go tan a hemel, o tii a Kownukondee ya. Ala den sani di be e pina libisama ná o de moo. Dede seefi ná o de moo.\nFa fu den miliyunmiliyun sama di dede, di ná o go tan a hemel? Bakaten, den o kon a libi baka. Den o abi a okasi fu libi fu teego na a Paladeisi di o de a goontapu ya.—Lukasi 23:43.\nA Á DE FI I FEELE DEN OGII YEYE\nA omen miliyun sama e feele ogii yeye. A gei enke a sitaafu den de. Neen meke den e wei bui anga tetei a den nekilasi enke tapu, fu sani a du den. Den e diingi deesi efuso lobi sani a den sikin. Beibel e soi u kiin taki, a á de fanowdu fu u du den sani ya. A taki: „Den ain fu Yehofa e luku lontu a hii goontapu fu si san e pasa, fu a sa koboloiki en kaakiti fu yeepi den sama di e dini en anga den hii ati” (2 Koloniki 16:9). A tuu Gadu Yehofa, taanga moo Saatan. Efu yu e fitoow en, a o yeepi i.\nEfi i wani Yehofa yeepi i, i mu sabi san a lobi, da i du sani enke fa a wani. A toli fu den Kelesten fu Efeise, e soi u san u mu du. Den be dyunta ala den bonu buku di den be abi, neen den boon den (Toli 19:19, 20). Na aseefi sani u mu du tu. Efu u wani Gadu yeepi u, u mu towe ala den bonu sani fu u. Sani enke bui, bonu tetei, bonu buku anga taa sani di sama e si enke „tapu”.\nBeibel taki: „U mu saka useefi a Gadu ondoo, da u toto futu gi Saatan, da a o lon gwe” (Yakowbesi 4:7). Efu yu e dini Gadu anga i hii ati, i ná abi fu feele Saatan anga den ogii yeye. Den ná o poi du sani anga yu.\nAla den fisyun ya e soi taki Yehofa Gadu, en manpikin Yesesi Kelestesi, den engel di e dini Yehofa, anga den sama di o go tan a hemel, e booko den ede anga libisama. Den wani sani waka bun anga u. Efi i wani sabi finifini san den o du gi libisama, da wi e gi i taanga-sikin fu taki anga den Yehofa Kotoigi. I sa go na a website fu u tu www.jw.org/srn, da i download a buku San Bijbel e leri wi trutru?


Beibel: okanisi tongo Galasiya 6\n☰ Galasiya 6 ◀ ▶\nFa fu yeepi taawan di misi waka\n1 We, biibiwan di e libi enke fa a Apaiti Jeje wani, kande u kisi wan taa biibiwan di misi waka. Da toku so, teke saafi saka fasi, yeepi en kon taampu baka. Bika tesi sa kon a yuseefi pasi tu. 2 Da te taawan de a fuka, da teke tyali ati fasi yeepi en. Da u e du san Kelestesi wani de. 3 Bika efi i e pee bigi fi i seefi, sondee taki i de wan sani, da na koli yu e koli iseefi!\n4 Yu wooko na fu keli i seefi luku, fa yu e wooko anga yu biibi. Da efu yu si taki, yu e waka leti, da i sa poolo anga iseefi. Ma a ná fu go maiki iseefi anga taawan taki, i bun moo den. Kweti! 5 Bika ibiiwan sa gi faantiwowtu fi en seefi a Masaa Gadu fesi.\n6 We, meke den sama di e teke leli fu wan leliman, di e leli den sani fu Masaa Gadu, solugu en na ala fasi.\n7 Ma kaba waka na a fasi di iseefi e denki. Yu ná o poi sipowtu anga Masaa Gadu sowan fasi. Bika a ná fu soso nongo koti taki, na san i paandi o goo kon lepi gi iseefi fu nyan. 8 Bika sama di e libi anga takuu losutu di fuu en ati libisama fasi, da Masaa Gadu o kuutu en, fu gi sitaafu tego. Ma sama di libi enke fa a Apaiti Jeje wani, da Masaa Gadu o gi en libi tego makandii anga enseefi. 9 Da noiti weli fu libi na a fasi di e piisii Masaa Gadu. Bika efu wi á lasi ati, da te en yuu di a wani doo, da a o gi wi bun, fu dati. 10 We, da meke u á daai daai ibii yuu, te u fende wan okasi fu du bun gi taawan. Feti yeepi taawan. Moomoo, yeepi taa biibiwan enke useefi di de sama fu Masaa Gadu.\nWan wasikoi baka fu falisi leliman\n11 We, luku ya! Miseefi ana oli a sikiifi tiki now, fu sikiifi a pisi fu a biifi ya. Mi e sikiifi en moo bigi seefi. 12 Na falisi leliman e leli taki, maiki mu koti a manpeesi, fu toon bun sama gi Masaa Gadu. Bika den e suku fu Dyusama oli den bun. Bika den e feele enke Dyusama o lon du ogii anga den, efu den leli sama taki, na di Kelestesi dede a koloisi. 13 Bika, denseefi nái libi enke fa den weiti taki. Ma den wani namo, fu fende u koti a maiki a u manpeesi, fu Dyusama sa gafa den.\n14 Ma mi dati noiti o suku a sowtu gafa de! Mi o tan bali a nyunsu, fa wi Masaa Jesesi Kelestesi dede a koloisi enke a paiman, fu puu wi a takuudu anga ogii. Da fa den nái teli Masaa Jesesi Kelestesi fu wan sani, na so miseefi nái teli san denseefi e teli fu sani tu. Den ná o poi meke mi toon bun sama gi Masaa Gadu. Kweti! 15 Bika Masaa Gadu seefi nái teli sama fu bigi, efu a koti a maiki a manpeesi, ofu den á koti a maiki a manpeesi. Ma na sama di e libi a hii nyun sowtu libi namo ai teli. 16 Da mi e begi Masaa Gadu, fu meke den sama di abi a nyun libi ya ati de switi. Soseefi, meke a teke tyali ati fasi luku den. Na so mi e begi, gi a hii Islayeli foluku fu Masaa Gadu tu.\n17 We, mi e bali ala sama di e weli mi ede anda anga a toli di mi sikiifi na a biifi ya. U kaba muliki mi so! Bika fa mi de fu Jesesi, da soo maiki fu dati e soi a mi sikin buba. 18 Da mi e begi wi Masaa Jesesi Kelestesi, fu teke gaan bun ati fasi namo luku u de. Meke u jeje libi sa taampu moo anga moo taanga de. Amen, na so de!


Beibel: okanisi tongo 2 Tesalonika 1\nDi fu tu biifi di Pawlesi sende gi den Tesalonika biibisama\nBakaten, ne Pawlesi sende wan taa biifi gi den biibisama fu Tesalonika baka. Bika wantu sama a den biibisama mindii taki lei sani, taki na Pawlesi taki so. Den taki lei sani fu a kon di Masaa Jesesi o kon baka.\nNamo, ne Pawlesi seefi kon yee a toli ya. Ne a sende a biifi ya gi den biibisama anda, fu taigi den taki, den á mu biibi den lei toli ya.\n1 Mi Pawlesi anga Silfanas anga Timotiyesi e sikiifi a biifi ya sende gi a hii kulu Tesalonika biibiwan, di de sama fu u Tata Masaa Gadu anga Masaa Jesesi Kelestesi anda.\n2 Meke u Tata, Masaa Gadu anga Masaa Jesesi Kelestesi teke gaan bun ati fasi namo luku u de. Soseefi, meke u ati de switi.\nPawlesi e gi daa fu den biibiwan\n3 Biibiwan! Ibii yuu ten, da wi dise e gi Masaa Gadu daa fu anda ede. Dati fiti so. Bika a biibi fu u anda e goo naamo. Soseefi, a lobi fu taa biibiwan anda tu. 4 Wi e gafa u fu toko fu dati na ala se a taa kulu biibiwan fu Masaa Gadu mindii. Wi e soi den fa u tei ati fu oli doo. Soseefi fa u tan biibi ete, winsi sama e lon du ogii anga u fu dati.\n5 Ma Masaa Gadu e kuutu letiopu fasi. Bika a o kuutu taki, u anda be tuka anga banowtu, fu di u e du san a wani. Da u waiti fu go doo a ini Nyun Tii fu Masaa Gadu. 6 Ma, da a o pai den sama di e pina u ya anga pina baka. 7 Tuutuu! Na so Masaa Gadu o kuutu anga leti. Da u anda anga wi dise di be fende pina o fende paiman. Dati na wan bun switi losutu ten na a yuu di Masaa Jesesi o komoto a Masaa Gadu Kondee a tapu anga ala den makiti Engel*f1* fi en.\n8 A hii kon fi en ya o waka anga gaan faya, fu pai den takuu ati sama a paiman di den mu fende. Bika den nái teli Masaa Gadu, ne den á wani teke a Bun Nyunsu fu wi Masaa Jesesi. 9 Da Masaa o yaki den puu ne en fesi, fu go tan tego sondee Masaa Gadu di abi ala makiti anga en gaan dyendee fasi. A sitaafu ya o kaba den a soso.\n10 Na so sani o waka na a kon fu wi Masaa Jesesi. Da ibiiwan fu den sama fi en o gi en gaandi anga gafa, fu fa a be tyai den. U anda seefi o de a ini hei en nen so. Bika u be biibi den sani fi en, di wi dise be kon taki anda.\n11 We, da wi dise e tan begi Masaa Gadu gi u anda naamo, fu gi u anda kaakiti fu poi du ala bun di u wani du anga a biibi libi. Soseefi, fu poi du bun di u sete e du kaba anga a biibi. Da u libi sa waiti sai fu fende a paiman di a kai wi kon poti fu gi. 12 Na so u o meke wi Masaa Jesesi fende gafanen fu dati. Ma u anda seefi o fende gafa, fu fa Masaa Gadu anga Masaa Jesesi Kelestesi teke gaan bun ati fasi namo luku u anda so.


Luka 8 DJKNT - Da bakadati, ne Masaa Jesesi go a den - Bible Search\nUmansama sa dini Masaa Jesesi anga ala san den abi\n1Da bakadati, ne Masaa Jesesi go a den kondee kondee. Da ai paati a Bun Nyunsu di e taki, fu a Nyun Tii fu Masaa Gadu. 2Da den bakaman fi en anga wanlo umansama be de anga en tu. Da Masaa Jesesi be deesi den uman ya, fu ala sowtu takuu siki. Somen fu den, a be puu takuu jeje a den tapu. Wan fu den uman ya na Maliya Makidala, di Masaa Jesesi be puu seibin takuu jeje ne en tapu. 3Wan taawan na be Johana, a uman fu Kusasi, wan edeman fu a paleisi fu Kownu Helowdesi anga wan taawan den e kai Susana. Soseefi somen somen taawan moo di be e waka anga Masaa Jesesi anga den bakaman fi en e lontu. Da den be e puu denseefi moni e bai san di Masaa Jesesi anga den bakaman fi en be abi fanowdu gi den.\nMasaa Jesesi gi wan ageisi toli fu wan paandi goonman\nMt 13:1-23; Mk 4:1-20\n4Da wan dei, ne somen sama komoto a den kondee kondee fu kon aliki Masaa Jesesi. Ne a gi den wan ageisi toli. 5A taki: “Wan dei, ne wan paandi goonman go tyatya wan sii fi en, fu goo. Ma di a tyatya a sii, ne afu fu a sii kai a sikin pasi. Ne sama waka masi den. Soseefi pikinfoo fee kon piki den sii nyan. 6Da soseefi afu fu a sii kai a siton ini. Da di a booko ain kon a tapu doti, ne den dede. Bika den lutu fu den á be poi go dipi a ondoo doti, fu fende wataa enke fa a de fanowdu. 7Da soseefi, afu fu a sii kai a ini maka. Da di den goo kon anga den maka makandii, ne den maka pasuma den kii. 8Ma afu fu a sii kai a bun doti. Ne den dati goo, te den kon bigi meke nyanyan te, a ipi. A puu wan ondoo toon fu san di a goonman be tyatya.” Ne Masaa Jesesi taigi den taki: “Sama di abi yesi fu yee, da meke a yee san mi taki ya.”\n9Ne bakadati, ne den bakaman fu Masaa Jesesi akisi en taki: “Masaa Jesesi, san wani taki ageisi toli di i taki de?” 10Ne Masaa Jesesi taigi den taki: “U mu sabi den kibii toli fu a Nyun Tii fu Masaa Gadu. Ma den taa sama, na ageisi toli mi e gi den.\n‘Bika anga opoopo ain, den á wani si.\nAnga opoopo yesi, den á wani yee.\nSoseefi den á wani fusutan tu.’ ”\n11Ne a taigi den taki: “We, a puu fu a ageisi toli de so. A sii, dati na a wowtu fu Masaa Gadu. 12A pasi tapu, di a sii kai, dati na den sama di e yee a wowtu fu Masaa Gadu. Da didibii e kon piki a wowtu puu a ini den ati wanten. Bika a á wani fu den sama biibi Masaa Gadu, fu den fende a libi fu tego. 13A pisi siton doti di a sii kai, dati na den sama di, te den yee a wowtu fu Masaa Gadu, da den e teke en anga gaan piisii. Ma a wowtu á go dipi a ini den ati ini. Bika te toobi anga nowtu miti den, fu tesi luku efu den e biibi Gadu tuutuu, da wanten den e fika a biibi. 14A pisi doti anga maka pe a sii kai, dati na den sama di teke a wowtu fu Masaa Gadu tuutuu. Ma a booko ede fu den sani fu goontapu anga a feti fu abi tyaipi gudu anga suku gaan piisii e kii a wowtu fu Masaa Gadu a ini den ati. Bika na den sani ya soso fuu den ati. 15A pisi bun doti, pe a sii kai, dati na wan sama di e aliki a wowtu fu Masaa Gadu anga wan bunbun ati. Ne a gi a wowtu pasi a ini en ati, fu goo. Soseefi ai tei ati oli doo naamo, fu te enke a wowtu puu wini a ini en libi.\nSan leti e du?\n16“Te i leti wan abeni a ini wan osu, yu nái poti en a kama ondoo ofu teke sani tapu en. Nono! Yu o poti en a tapu, ofuso, yu o oli en hei, fu a sa leti kiin peesi gi ala sama a ini a osu. Da te a leti, da ná wan sani o kibii di ná o kon a kiin, fu sama si. 17Da na soseefi den sani di mi e leli u ya o kon a kiin wan dei. 18Da a didon a yu, fa yu e aliki sani. Bika sama di kisi wan sani fu Masaa Gadu sa kisi moo. Ma sama di á kisi ná wan sani fu Masaa Gadu sa lasi ala a pikinso di a denki taki a abi.”\nSama na den famii fu Masaa Jesesi?\n19Da wan dei, ne Masaa Jesesi be de a wan osu e leli sama Gadu wowtu. Ne en mma anga den baala fi en kon doo. Ma den á be poi go doo Masaa Jesesi. Bika sama de ipi a ini a osu. 20Ne den taigi Masaa Jesesi taki: “I mma anga den baala fi yu de a doose. Den wani si yu.”\n21Ne Masaa Jesesi piki den taki: “A bun! Ma i sabi sama a mi mma anga mi baala? Na den sama di e yee Masaa Gadu wowtu, da den e du san Masaa Gadu taki. Na den na mi mma anga mi baala.”\nMasaa Jesesi kaasi a winta anga wataa\n22Da wan dei, Masaa Jesesi anga den bakaman fi en be de a wataa mofu. Ne a taigi den taki: “U go a boto, meke u koti go na abaase fu a ze so.” Ne den go a boto, ne den wai a mindii. 23Da di den koti fu abaa, ne Masaa Jesesi kai a siibi. Da di den go, te wan pisi, ne wan gaan winta wai na a ze, e seke a wataa e wasi go a ini a boto te, na fu den sungu namo.\n24Ne den bakaman fi en feele te, den lon go weki en taki: “Masaa! Masaa opo! Kon yeepi wi, wi e sungu dede!” Ne Masaa Jesesi opo, ne a kaasi a winta anga a wataa taki: “U tan pii!” Ne a wataa anga a winta koo pii. 25Ne Masaa Jesesi daai go a den bakaman fi en, ne a akisi den taki: “Pe u biibi de?”\nDa den bakaman fi en feele te, den foondoo. Taawan e akisi taawan taki: “Oho! Sama na a man ya? A winta anga a wataa seefi e du san a taki.”\nMasaa Jesesi puu somen takuu jeje a wan sama tapu\n26Ne bakadati, ne Masaa Jesesi anga den bakaman fi en koti abaa go na a kondee fu den Gelaseini sama, na abaase fu Galileya. 27-29Da di Masaa Jesesi komoto a soo, ne wan man fu a kondee kon ne en. Da wanlo takuu sani de na a man ya tapu. A nái wei koosi a sikin efu tan a ini osu moo, ma a fika a kondee go e tan a ini den siton geebi olo. Na onmen langa kaba den takuu sani de ne en tapu e pina en. Den sama fu a kondee meke onmen moiti anga en, bui en na ana anga futu, ma ai booko den bui lon fi en gwe a ini den sabana. Ma namo, di a si Masaa Jesesi, ne a bali taanga towe enseefi a doti taki: “San wi anga yu abi Jesesi, Manpikin fu a moo Hei Gadu a tapu? Gaantangi, ná sitaafu mi, baa?” Bika Masaa Jesesi be kaasi en a fesi kaba, fu komoto na a man tapu gwe.\n30Ne Masaa Jesesi akisi en taki: “Fa den e kai yu nen?”\nNe a takuu jeje piki taki: “Na mi den e kai Hipiman.” Bika tyaipi tyaipi takuu sani de ne en tapu. 31-32Ne den sani begi Masaa Jesesi taki: “Gaantangi! Ná iti u go a ini Abisi*f10* ete, baa? Puu u sende go a ini den agu anda.” Bika wanlo agu be de koosube de a wan pikin mongo, e suku sani fu nyan. Ne Masaa Jesesi yaki den poti go a ini den agu. 33Ne den takuu sani komoto na a man tapu, ne den go a ini den agu. Ne wanten ala den agu lon saka a mongo huu, te a wataa dyuluu, dede pii.\n34Ne den man di be e luku den agu lon gwe a kondee ganda, go taigi den sama taki, na sowan sani pasa. 35Ne ala den sama booko gwullu komoto a den peesi, kon a Masaa Jesesi, fu kon luku san pasa anga denseefi ain. Ne den si a man di den takuu sani be de ne en tapu sidon a Masaa Jesesi se. A wei koosi, de fi en moi anga en bunbun fusutan. Da ala den sama feele fu san den si ya. 36We, ne den sama di be si san pasa, taigi den taawan di kon de, fa Masaa Jesesi puu den takuu jeje na a man tapu. 37Ne a sani ya meke den sama fu a pisiwataa de, begi Masaa Jesesi gaantangi, fu a komoto a den kondee.\nNe Masaa Jesesi go a boto baka, ne a koti abaa. 38Ne a man di a be puu den takuu jeje ne en tapu begi en gaantangi, fu a go anga en. 39Ma Masaa Jesesi taigi en taki: “Nono! Daai go a den famii fi yu. Go taigi den a gaan bun di Masaa Gadu du gi yu.” Ne a man go enke fa Masaa Jesesi sende en. Ne ai taigi ala sama a gaan bun di Masaa Jesesi du gi en.\nWan man begi Masaa Jesesi fu deesi wan pikin fi en\n40Da somen sama be de na abaase e luku Masaa Jesesi. Da di a doo, ne den piisii anga en te, a ná sipowtu. 41Ne wan edeman fu Dyu keliki den e kai Yailesi kon a Masaa Jesesi. Ne a saka kini a doti, begi Masaa Jesesi gaantangi, fu a kon go anga en ne en osu. 42Bika en wankodo umanpikin di be abi twalufu yali be siki te, na fu dede namo.\nNe Masaa Jesesi komoto, ne ai go anga Yailesi. Da somen sama be bosu lontu en te, a á be poi waka enke fa a wani. 43-44Da wan uman be de a ini den somen sama de di be kisi en mun siki twalufu yali langa sondee fu koti. Ná wan sama be poi deesi en. Da di a yee taki, Masaa Jesesi kon de, ne a feti go ne en. Ne na pe a de a ini den sama de, ne a fende pasi langa ana oli a yekeyeke fu Masaa Jesesi koosi mofu. Ne di a oli en, ne a buulu koti wanten. A kon bun kelle.\n45Ne Masaa Jesesi daai, ne a akisi den sama taki: “Sama oli mi?”\nNe ala den sama e bali taki: “A ná mi! A ná mi!” Peitilisi dati taigi en taki: “Masaa! Luku onmen sama e oli yu ya, da fa i sa akisi sama oli yu?”\n46Ma Masaa Jesesi e taki namo taki: “Wan sama oli mi! Bika mi fii wan kaakiti komoto a mi sikin, go deesi wan sama.” 47Ne di a uman si taki, Masaa Jesesi sabi taki a oli en tuu, ne a waka kon feele feele a fesi go saka kini a Masaa Jesesi fesi a pe den somen sama de. Ne a taigi Masaa Jesesi ala sani te doo, fu saide meke a waka kon oli en anga fa a kon bun di a oli en koosi mofu. Na so ala sama yee san pasa anga a uman ya. 48Ne Masaa Jesesi taigi a uman taki: “Uman! A biibi fi yu yeepi yu kaba. Go a osu anga wan piisii ati.”\n49Da di Masaa Jesesi e taki anga a uman ya, ne wan sama fu Yailesi osu tyai bosikopu kon gi Yailesi a pasi taki: “Yailesi! A pikin fi i dede. A á de fi i meke Masaa Jesesi go a yu osu anda moo. Na fu soso a o go anda.”\n50Ma namo, da Masaa Jesesi yee, ne a taigi a dda fu a pikin taki: “Ná feele. Tan poti biibi a mi doo, da yu o si san o pasa. Bika a umanpikin fi yu o de bunbun gusontu gusontu baka.”\n51Ne den e go te, den go doo a osu fu Yailesi. Ma Masaa Jesesi á be wani taa sama moo enke, Peitilisi anga Jakowbesi anga Johanisi anga a mma anga a dda fu a pikin go a ini a osu. 52Da di den doo a osu, ne somen sama be de ape e kee e bali e tyali gaan tyali. Bika a pikin be dede. Ne Masaa Jesesi taigi den taki: “U á bali so! U á kee moo, bika a pikin á dede. A siibi ai siibi.”\n53Ma den meke tyuu, wai fesi poti a se gi Masaa Jesesi. Bika den be sabi kiinkiin taki a pikin be dede tuu. 54Ne Masaa Jesesi waka pasa go na pe a pikin didon. Ne a oli a pikin ana, ne a bali taki: “Pikin uman! Opo!” 55Ne wanten libi kon a ini a pikin baka. Ne a opo taampu. Ne Masaa Jesesi taigi den taki: “U gi en nyanyan meke a nyan.” 56Da a sani ya foondoo a mma anga a dda te, ná sipowtu. Ne Masaa Jesesi taigi den taki: “U si a sani di pasa ya, u á mu taigi ná wan sama! U yee!”


A Beibel e kengi i libi ete? | Wakititolen\nLEISI AINI Afrikaans Bataks (Karo) Bataks (Toba) Bauletongo Biak Bislamatongo Choltongo Dangmetongo Drehu-tongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kabiyetongo Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kilubatongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Miksetongo Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Niastongo Nidebeletongo Nisematongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Totonaktongo Toyolabaltongo Tsongatongo Tsyilubatongo Tyokwetongo Tzeltaltongo Umbundutongo Urundtongo Vendatongo Walisitongo Wayuunaikitongo Welshtongo\n„U mu kengi a fasi fa wi e denki, da u libi seefi o kengi.”—ROMESAMA 12:2.\nSaide u mu e meke moiti fu abi moo bun manii baka te u dopu?\nSaide Yehofa wani u fika den manii fu u di á bun?\nSan u mu e du efu u wani a Wowtu fu Gadu kengi u libi?\n1-3. (a) San a wantu sani di taanga fu kengi baka te u dopu? (b) San wi e akisi useefi te a taanga gi u fu kengi son manii? (Luku a fowtow na a bigin.)\nA OMEN yali Kevin be e dobel. A be e somoko takuu tabaka, a be e diingi pasa maiki tu.  (Luku a pisi ete wan pelensipali sani.) Di a leli sabi Yehofa, a be wani toon en mati. Ma a be mu kengi a fasi fa a be e libi. A be poi kengi, fu di Yehofa anga a Beibel yeepi en.—Hebrewsama 4:12.\n2 Baka di Kevin dopu, a be mu meke moiti fu kengi a fasi fa a be e de, fu be toon wan moo bun Kelesten (Efeisesama 4:31, 32). En ati be e boon gaw. A be foondoo di a si fa a be taanga gi en fu holi enseefi. A taki a moiti di a be e meke fi en ati á boon gaw be taanga, moo a moiti di a be mu meke fu tapu anga den taa sani di a be e du fosi a dopu! Ma a be poi kengi fu di a be e begi Yehofa fu yeepi en. A be e ondoosuku Beibel tu.\n3 Fosi u dopu, ala u be mu kengi a fasi fa u be e libi, fu u be sa libi enke fa Beibel e soi u. Ma te anga now wi e si taki u mu kengi wantu pikin sani ete fu u sa de enke Gadu anga Yesesi (Efeisesama 5:1, 2; 1 Peitilisi 2:21). Kande wi e si taki u lobi kuutu efuso kande u si taki u lobi taki sama sani. Efuso kande wi e feele fu du san bun, fu di wi e booko wi ede anga san sama o taki efuso denki. Kande wi e meke moiti omen yali kaba fu kengi u manii, ma tokuso wi e meke denseefi fowtu ala yuu. Kande wi e akisi useefi taki: ’Saide a taanga gi mi fu kengi den manii ya? San mi mu du fu toon wan moo bun sama enke fa Beibel taki?’\nI POI MEKE YEHOFA PIISII\n4. Saide a ná ala yuu a makiliki fu meke Yehofa piisii?\n4 U lobi Yehofa, neen meke anga u hii ati u wani du sani fu meke a piisii. Ma a ná ala yuu a makiliki, bika wi a sondu sama. A apostel Pawlesi be taki: „Mi wani du bun, ma mi ná abi a kaakiti fu du en.” Son leisi a so wi e fii.—Romesama 7:18; Yakowbesi 3:2.\n5. San u be mu du fosi u dopu? Ma san e taanga gi u anga ala fa u dopu?\n5 Fosi u toon Kotoigi u be mu tapu anga omen sani di Yehofa e buuse (1 Korentesama 6:9, 10). Ma winsi fa u tapu anga den sani de, wi a sondu sama ete (Kolosesama 3:9, 10). Neen meke wi e meke fowtu ete, winsi omen yali u dopu. Son leisi wi e fii fu du sani di á bun. Son leisi ai taanga gi u fu fika son manii di á bun. Kande a omen yali wi e meke moiti fu fika a manii de.\n6, 7. (a) Saide meke wi anga Yehofa sa toon mati, winsi fa wi a sondu sama? (b) Saide wi á mu daaidaai fu akisi Yehofa fu a gi u paadon?\n6 Winsi fa wi a sondu sama, tokuso u poi toon Gadu mati. U sa dini en enke fa a wani tu. Ná feegete saide i toon Yehofa mati. Neen be si wan bun sani aini yu ati. Neen be wani i kon sabi en (Yohanisi 6:44). A be sabi taki yu a wan sondu sama di e meke fowtu. Ma tokuso Yehofa be wani i toon en mati.\n7 Yehofa lobi u te, neen a du wan gaan bun gi u. A sende en Manpikin kon a goontapu fu pai fu u sondu (Yohanisi 3:16). Neen meke te u meke wan fowtu, u sa akisi Yehofa fu a gi u paadon. Fu di Yesesi dede gi u, meke u sabi taki Yehofa o gi u paadon, da wi anga en ná o poli (Romesama 7:24, 25; 1 Yohanisi 2:1, 2). Holi a pakisei taki Yesesi dede gi den sama di e soi taki den ogii di den du e hati den. Neen meke efu u si taki u du wan gaan sondu, u mu begi Yehofa fu a gi u paadon. Efu wi á be o begi en fu gi u paadon, da a leti enke wi á wani wasi wi ana te a tyobo. Ai bigi gi u taki Yehofa gi wi a okasi fu wi anga en toon mati winsi fa wi a sondu sama!—Leisi 1 Timotiyesi 1:15.\n8. Saide meke wi á mu si den manii fu u di á bun lawlaw sani?\n8 Te u si taki u mu kengi son manii fu u, wi á mu si a sani de enke wan lawlaw sani. Yehofa taigi u kiin fa a wani den mati fi en tyai denseefi (Psalm 15:1-5). Neen meke efu u wani toon Yehofa mati, u mu e meke moiti fu de enke Yehofa anga en Manpikin. U mu feti anga den fii di á bun, da kande wi o poi tapu anga son wan fu den. Winsi on langa u dopu kaba, u mu e meke moiti naamo fu toon wan moo bun sama.—2 Korentesama 13:11.\n9. Fa u du sabi taki u man kengi u manii naamo?\n9 A apostel Pawlesi be taigi den Kelesten taki: „U mu kengi. Wi á mu de enke fa u be de fosi moo. Wi á mu du den sani di u be e du fosi moo tu. Bika a fasi fa u be de fosi á be bun, u be e meke u fii koli u. U mu e meke moiti fu denki taa fasi. U mu kengi u manii, fu u sa de enke fa Gadu wani, dati wani taki bun ati sama di ala yuu e du san Gadu taki” (Efeisesama 4:22-24). A sani ya e soi taki u mu e meke moiti naamo fu denki taa fasi, da wi o man kengi u manii. Neen meke winsi on langa wi e dini Yehofa kaba, u ná o kaba leli sani fu den manii fi en. Beibel e yeepi u tu fu kengi a fasi fa wi e denki, fu u sa de enke Yehofa.\nSAIDE A Á MAKILIKI FU KENGI SON MANII?\n10. San u mu du efu u wani Beibel yeepi u fu kengi? San u sa akisi useefi?\n10 Ala u wani wooko anga san Beibel e leli u. Ma u mu e meke moiti naamo efu u wani kengi. Saide u mu meke a moiti de? Kande wan sama sa taki: ’Efu Yehofa puu den sondu fii fu mi, da a moo makiliki gi mi fu abi denseefi manii fi en.’\n11-13. Saide Yehofa wani u fika den manii fu u di á bun?\n11 Te u luku ala den sani di Yehofa meke a hemel anga goontapu, da wi e si kiin taki Yehofa abi a kaakiti fu du san a wani. Te i luku a san di a meke, da yu e si a kaakiti di Yehofa abi. A san abi omen kaakiti. A pikinso fu a faya fi en namo de fanowdu fu meke libisama, den meti anga den bon tan a libi (Psalm 74:16; Yesaya 40:26). Yehofa e gi den sama di e dini en a goontapu ya kaakiti tu te den abi en fanowdu (Yesaya 40:29). Den sani ya e soi taki a á taanga gi Yehofa fu puu den manii fu u di á bun. A sa yeepi u fu wi á pakisei sani di á fiti tu. Ma saide a nai du a sani ya?\n12 Yehofa nai dwengi u fu u dini en. Ma a gi u a okasi fu useefi luku efu u wani libi enke fa a wani. Te wi e meke moiti fu libi enke fa a wani, da wi e soi en taki u lobi. Boiti dati, wi e soi taki u wani du sani fu meke a piisii. Saatan taki Yehofa ná abi a leti fu tii hemel anga goontapu. Ma te wi e aliki Yehofa, wi e soi taki u wani Yehofa tii wi. Ai bigi gi Yehofa tu te ai si den moiti di wi e meke fu aliki en (Yopu 2:3-5; Odo 27:11). Te wi e meke moiti fu feti anga fii di á bun winsi fa a muliki, wi e soi Yehofa taki u wani dini en anga u hii ati. Wi e soi tu taki u wani a tii wi.\n13 Yehofa taki u mu meke moiti fu abi denseefi manii fi en (Kolosesama 3:12; leisi 2 Peitilisi 1:5-7). A wani wi e dwengi useefi fu wi á pakisei sani di á fiti (Romesama 8:5; 12:9). Te wi e meke moiti fu kengi u manii, da wi o piisii te u si taki sani e go enke fa u wani.\nMEKE A WOWTU FU GADU YEEPI I FU KENGI NAAMO\n14, 15. San u mu du efu u wani abi den manii di Yehofa lobi? (Luku a faki „ Beibel anga begi kengi den libi.”)\n14 San u mu du fu abi den manii di Yehofa lobi? Ná sabi wawan u mu sabi sowtu manii u mu kengi, ma u mu meke Gadu tii wi. Romesama 12: 2 taki: „Ná libi enke den sama fu a goontapu moo. Ma u mu kengi a fasi fa wi e denki, da u libi seefi o kengi. Da wi o sabi san na a pasi fu Gadu di bun, di e meke a piisii, di ná abi nawan fowtu.” Efu u wani sabi san Yehofa wani, da u mu wooko anga den sani di a gi u. U mu leisi Beibel ala dei. Boiti dati, u mu e sidon denki den sani di u leisi, da u begi Yehofa fu a gi wi en santa yeye (Lukasi 11:13; Galasiyasama 5:22, 23). Den sani ya o yeepi u fu sabi san Yehofa lobi. Den o yeepi u tu fu denki enke en. Te wi e du den sani ya, da den sani di wi e denki, den sani di wi e taki, anga den sani di wi e du o meke Yehofa piisii. Ma winsi fa wi o du ala den sani ya, wi o abi fu feti anga den sondu fii fu wi ete.—Odo 4:23.\nSuku tekisi aini Beibel efuso artikel aini den buku fu u di o yeepi i fu feti anga den sondu fii di yu abi. Te a langa i mu e leisi den (Luku paragraaf 15)\n15 Boiti taki u mu leisi Beibel ala dei, u mu e leisi den buku tu di e yeepi u fusutan a Beibel. Wantu fu den buku ya na A Wakititolen anga a Ontwaakt! A omen artikel de aini den buku ya di e soi u san o yeepi u fu abi denseefi manii di Yehofa abi, efuso san o yeepi u fu feti anga den sondu fii fu u. U sa fende artikel aini tu di e taki fu wan polobelema di wi abi. U sa kibii den tekisi anga den artikel ya a wan peesi, da wi e leisi den te a langa.\n16. Saide wi á mu fii booko-saka te u nai go a fesi enke fa u wani?\n16 Ai teke ten fu abi den manii fu Yehofa. Neen meke i mu abi pasensi efi i si enke i nai go a fesi enke fa i be wani. Biginbigin kande yu o abi fu dwengi iseefi fu du san Beibel e taki. Ma o moo yu e denki efuso e du sani enke fa Yehofa wani, o moo a o makiliki gi i fu denki enke fa Yehofa e denki. A o makiliki gi i tu fu du sani enke fa a wani.—Psalm 37:31; Odo 23:12; Galasiyasama 5:16, 17.\nPAKISEI DEN MOIN SANI DI GADU PAAMISI U\n17. Fa sani o waka gi u aini a ten di e kon efu wi á gwe fika Yehofa?\n17 Wi e angii fu a ten te u ná o abi sondu moo. A ten de wi o man dini Gadu fu teego. U ná o fii fu du sani di á bun moo. A o moo makiliki gi u tu fu de enke Yehofa. Ma u poi dini Yehofa nownow, fu di a meke Yesesi dede gi u. Winsi fa wi a sondu sama, tokuso u sa meke Yehofa piisii te wi e meke moiti fu kengi, anga te wi e du san ai leli u aini Beibel.\n18, 19. Fa u du sabi taki Beibel poi yeepi u fu kengi?\n18 Kevin be e du ala san a poi fu holi enseefi te en ati boon. A be e sidon denki den sani di a be e leisi aini Beibel. A be e meke moiti tu fu kengi a fasi fa a be e libi. Boiti dati, a be e aliki te baala anga sisa be e taki anga en fu yeepi en. Winsi fa a teke wantu yali fu kengi, tokuso a be toon wan dinali bakaten. A 20 yali kaba a de enke owluman aini a kemeente. Ma a sabi taki a mu e feti anga den sondu fii fi en ete.\n19 Leti enke Kevin, u poi kengi tu. Efu wi e meke moiti fu kengi, wi anga Yehofa o toon bun mati (Psalm 25:14). Te wi e du ala san u man fu meke a piisii, a o yeepi u. U sa abi a biibi taki a Beibel poi yeepi u fu kengi tuutuu.—Psalm 34:8.\n^  (paragraaf 1) Den kengi a nen.\nBeibel anga begi kengi den libi\nRussell be lobi kuutu taa baala anga sisa. Noiti den be e du sani bun gi en. Maria Victoria be lobi taki sama sani. Linda be e feele san sama o taigi en te a be e go peleiki. Winsi fa den dii sama ya a dopu Kelesten, tokuso den be si enke den á be o poi kengi. Ma den be poi du sani taa fasi. San yeepi den?\nRussell: „Den sani di yeepi mi, na a begi di mi be e begi Yehofa, anga a leisi di mi be e leisi Beibel ala dei. Boiti dati, mi be e sidon pakisei a sani di sikiifi aini 2 Peitilisi 2:11. Den owluman seefi yeepi mi, bika den be soi mi san mi mu du fu kengi mi manii.”\nMaria Victoria: „Mi be e begi Yehofa fu a yeepi mi fu mi á taki sama sani moo. Mi be fusutan tu taki mi á mu e mosoo anga sama di lobi taki sama sani. Psalm 64:1-4 meke mi fusutan taki mi á be wani taa baala anga sisa begi Yehofa fu a kibii den gi den sowtu sama enke mi! Boiti dati, mi si tu taki sama á be o wani waka a mi baka efu mi be e taki sama sani naamo. Mi be o poli Yehofa nen tu.”\nLinda: „Mi be meke moiti fu sabi den talakitaati bun, fu mi be sa paati den aini a peleikiwooko. Wan sani di yeepi mi tu, na a mosoo di mi be e mosoo anga taawan di lobi du a peleikiwooko a taa fasi. Boiti dati, mi e begi Yehofa fu a yeepi mi tu.”


Den manii di a santa yeye e meke sama abi—Piisii\nA Wakititolen (anga sutudi-artikel) | februari 2018\nLEISI AINI Acholitongo Akatongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Chopi Dajaks Ngaju Drehu-tongo Groenlandtongo Hmong (wit) Ibantongo Ibindatongo Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Truktongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo Welshtongo\nPiisii, a wan manii di Gadu e meke sama abi\nAla sama wani piisii aini a libi. Ma wi e libi aini den lasiti dei, neen meke a libi e „taanga” gi ala sama (2 Timotiyesi 3:1). Son sama nai piisii moo fu di taawan nai libi bun anga den. Taawan nai piisii moo fu di den siki, den lasi den wooko efuso fu di wan sama di den lobi dede. A libi nai switi gi son sama moo fu di wan sani pasa di e gi den booko-ede efuso di meke den e kusumi. Wan sama di e dini Yehofa seefi sa booko-saka te, da a nai piisii moo. San o yeepi i fu piisii baka te a sani ya miti i?\nEfu u wani sabi a sani ya, u mu sabi san e meke wan sama piisii tuutuu anga san e yeepi son sama fu den á lasi a piisii fu den winsi fa tesi be e miti den. Baka dati wi o luku san u mu du fu piisii winsi san e pasa. Wi o si san u mu du tu fu moo piisii aini a libi.\nSAN A PIISII?\nA ná te wan sama e lafu, da ai piisii. Pakisei a sani ya: Te son sama duungu, a soso lafu ai lafu. Ma te en ain kiin a nai lafu moo, bika a sopi á puu den booko-ede fi en. Na a sopi be meke ai lafu. A á be e piisii tuutuu.—Odo 14:13.\nPiisii na a fasi fa wi e fii te u fende wan bun efuso te u sabi taki wi o fende wan bun. Wan sama di e piisii tuutuu, e piisii winsi sani nai go bun anga en (1 Tesalonikasama 1:6). Winsi wan sani pasa di e meke wi ati boon, wi e piisii ete. Den be e fon den apostel fu di den be e leli sama sani fu Yesesi, ma toku „di den apostel komoto na a kuutu osu fu den Dyu, den be e piisii, bika Gadu si den enke sama di fiti fu teke sen fu Yesesi ede” (Toli 5:41). Den á be e piisii fu di den fon den, ma den be e piisii fu di den holidoo di tesi miti den.\nPiisii a ná wan manii di wan sama e meke anga en. Yu abi fu meke moiti efi i wani piisii tuutuu. Saide u taki a sani ya? Bika piisii a wan fu den manii di a santa yeye e meke sama abi. Na a santa yeye fu Gadu e yeepi u fu piisii tuutuu (Efeisesama 4:24; Galasiyasama 5:22). Te wi e piisii tuutuu, u ná o booko wi ede tumisi te nowtu e miti u.\nSAMA DI U SA WAKA A DEN BAKA\nYehofa wani bun sani pasa a goontapu. A á lobi den ogii di e pasa aini a ten ya. Ma winsi fa sama e du ogii, Yehofa e piisii ete. Beibel taki: „Kaakiti anga piisii de a pe ai tan” (1 Koloniki 16:27). Yehofa e piisii te ai si den bun sani di a foluku fi en e du.—Odo 27:11.\nWi e waka a Yehofa baka te wi e meke moiti fu piisii winsi fa sani nai go enke fa u wani. Wi á mu e booko wi ede tumisi te sani nai go enke fa u wani, ma u mu poti pakisei a den bun sani di wi abi, da u wakiti anga pasensi. Bika sani o go bun aini a ten di e kon. *—Luku a maiki a ondoo.\nBeibel e taki fu omen sama di be e piisii winsi fa sani be e miti den. Abalaham be e piisii winsi fa omen ogii be e miti en. A be e piisii tu winsi fa taa sama be e du sani di be sa meke ogii miti en (Genesesi 12:10-20; 14:8-16; 16:4, 5; 20:1-18; 21:8, 9). San be meke ai piisii? A be e pakisei a nyun goontapu di a Mesiyas o tii (Genesesi 22:15-18; Hebrewsama 11:10). Yesesi taki: „U dda Abalaham be e piisii fu di a be e angii fu si a dei fu mi. We, a si en tu. A piisii di a si en” (Yohanisi 8:56). Wi e waka a Abalaham baka te wi e pakisei fa a libi o switi aini a ten di e kon.—Romesama 8:21.\nPawlesi anga Silas seefi biibi be taanga, neen meke den be e piisii winsi fa omen tesi be e miti den. Wan leisi den fon Pawlesi anga Silas te a fon, neen den sooto den. Ma toku den be e „singi gafa Gadu” (Toli 16:23-25). Den be man holidoo fu di den be e pakisei den sani di Gadu paamisi. Den be e piisii bika den be sabi taki a fu di den e waka a Yesesi baka meke sama be e du ogii anga den. Wi e waka a Pawlesi anga Silas baka te wi e pakisei den wini di wi e fende te wi e dini Gadu anga u hii ati.—Filipisama 1:12-14.\nU sa waka a omen baala anga sisa baka aini a ten ya. Den sama ya be e piisii winsi fa omen sani be miti den. Aini november 2013, wan gaan daai winta poli den osu fu moo enke 1000 Kotoigi aini Filipeini. Wan baala den e kai George di e tan a Tacloban osu be booko tu. Ma toku a taki: „Winsi fa a gaan nowtu ya miti u, toku den baala anga sisa e piisii. Mi á man taigi u fa wi e piisii.” Efu wi e pakisei den sani di Yehofa du gi u, neen wi e teke den sani de fu bigi, wi o go e piisii winsi san e miti u. San a den taa sani di Yehofa du gi u di e meke u piisii?\nDEN SANI DI E MEKE U PIISII\nA moo gaan sani di e meke u piisii, a di wi anga Yehofa a mati. U sabi a Kownu fu hemel anga goontapu. Yehofa a u Dda, u Gadu, anga u Mati!—Psalm 71:17, 18.\nWi e piisii tu di Yehofa gi u libi anga di a gi wi a okasi fu piisii (Peleikiman 3:12, 13). Yehofa meke u sabi en. U sabi saide u de libi tu (Kolosesama 1:9, 10). Ma a omen sama á sabi saide u de a libi. Pawlesi taki: „’Ain á si, yesi á yee, nawan sama be poi sabi san Gadu seeka gi den sama di lobi en.’ Ma Gadu meke a yeye fi en soi u den sani ya” (1 Korentesama 2:9, 10). Wi e piisii fu di u sabi fa Yehofa wani u libi anga san a o du aini a ten di e kon.\nYehofa du moo sani gi u. A yeepi u fu fende paadon fu den sondu fu u (1 Yohanisi 2:12). A paamisi u taki dyonson wi o libi fu teego aini a nyun goontapu (Romesama 12:12). Nownow seefi wi abi omen mati di e dini Yehofa makandaa anga wi (Psalm 133:1). Boiti dati ai yeepi u fu Saatan anga den ogii yeye a du ogii anga u (Psalm 91:11). Efu wi e pakisei ala den sani di Yehofa e du gi u, wi o moo piisii.—Filipisama 4:4.\nSAN O YEEPI U FU MOO PIISII\nWan Kelesten sa piisii moo fa ai piisii kaba? Yesesi taki: „Mi taigi u den sani ya bika mi wani u piisii enke fa mi e piisii. Mi wani u piisii tuutuu” (Yohanisi 15:11). A sani ya e soi taki u sa piisii moo enke fa wi e piisii kaba. A piisii di wi e piisii de enke wan faya. Efu u wani a faya bigi, u mu poti moo udu na a faya. Ná feegete taki na a santa yeye e meke u piisii. Neen meke efu u wani piisii moo, u mu begi Gadu fu a gi wi en santa yeye. U mu sidon pakisei den sani di u leisi aini Beibel tu, bika anga santa yeye Gadu meke sama sikiifi Beibel.—Psalm 1:1, 2; Lukasi 11:13.\nWan taa sani di o yeepi u fu moo piisii, a te wi e du sani di Yehofa lobi (Psalm 35:27; 112:1). Saide? Bika Gadu meke u fu du san a wani. Beibel taki u mu „lesipeki a tuu Gadu, du san den weiti fi en taki, bika a fu dati a meke u” (Peleikiman 12:13). Neen meke na a dini di wi e dini Yehofa o meke u piisii tuutuu. *—Luku a maiki a ondoo.\nDEN WINI DI WI E FENDE TE WI E PIISII\nMoo wi e piisii, moo wi e fende wini. Yehofa o moo piisii anga wi te wi e dini en anga piisii winsi nowtu e miti u (Deitolonomi 16:15; 1 Tesalonikasama 5:16-18). Efu wi e piisii tuutuu, u ná o si gudu enke a moo pelensipali sani. Ma wi o meke moiti fu fika sani di u lobi fu u sa du moo gi Yehofa (Mateyesi 13:44). Te wi e si den wini di wi e fende te u du moo gi Yehofa, wi o moo piisii. Wi o meke taawan piisii tu.—Toli 20:35; Filipisama 1:3-5.\nWi o moo gusontu te wi e piisii. Beibel taki: „Wan ati di e piisii a wan bun deesi” (Odo 17:22). Wan sama di ondoosuku a gusontu fu libisama a wan sikoo den e kai Nebraska Universiteit na Ameekankondee taki aseefi sani di sikiifi aini Beibel. A taki: „Efu yu e piisii, efi i tifeedi anga i libi nownow i gusontu o go a fesi aini a ten di e kon.”\nNeen meke efu wi e begi Yehofa fi en santa yeye yeepi u, efu wi e sutudeli a Wowtu fi en anga efu wi e sidon pakisei den sani di u leli, wi o piisii winsi fa a ten taanga. Wi o moo piisii tu te wi e pakisei den bun sani di Yehofa e du gi u nownow, te wi e waka a den sama di biibi taanga baka anga te wi e meke moiti fu du san Yehofa wani. Te u du ala den sani ya wi o si taki a sani di sikiifi a Psalm 64:10 a tuu. A taki: „Den sama di e libi leti o piisii anga den sani di Yehofa du gi den. Den o go kibii neen.”\n^ paragraaf 10 Wi o taki fu pasensi aini wan taa artikel di e taki fu den neigin fasi di a santa yeye e meke sama abi.\n^ paragraaf 20 Efi i wani sabi san i mu du fu piisii moo, luku a faki „ Taa sani di o yeepi i fu piisii”.\nTaa sani di o yeepi i fu piisii\nNá libi bigi.—Lukasi 12:15.\nNá suku fini tumisi.—Mika 6:8.\nYu á mu e du sani (wooko, sikoo, anga piisii) te da i ná abi ten fu du moo gi Yehofa.—Efeisesama 5:15, 16.\nI mu e fiti iseefi.—Filipisama 4:5.\nMeke moiti fu biibi Gadu, aliki en enke Nowa, Daniyeli anga Yopu\nI sabi Yehofa enke fa Nowa, Daniyeli anga Yopu be sabi en?\nOn ten u sa taki wan sama e meke a yeye fu Gadu tii en?\nMeke a yeye fu Gadu tii yu!\nText Fasi fa i sa download sani A WAKITITOLEN (ANGA SUTUDI-ARTIKEL) februari 2018\nA WAKITITOLEN (ANGA SUTUDI-ARTIKEL) februari 2018\nFreide—Fa u sa fende en?\nPasensi e yeepi u fu wi á lasi howpu\nSwitifasi—Den sani di yu e taki anga den sani di yu e du mu e soi taki yu abi a manii ya


Beibel: okanisi tongo Galasiya 5\nFa fu komoto a katibo fu weiti\n1 We, Kelestesi puu wi a katibo fu weiti tuu, meke den á poi wooko enke gaan basi a u tapu moo. Da meke u feti fu tan libi sondee u de saafu a katibo fu den.\n2 We, mi Pawlesi ya e wasikoi biibisama di sa komoto go koti a maiki a manpeesi taki, na fu toon bun sama gi Masaa Gadu. Yu o lasi a hii yeepi di Kelestesi tyai, fu meke i toon bun sama gi Masaa Gadu. 3 Wan toon moo, mi e wasikoi! Biibisama di komoto go koti a maiki a manpeesi taki, na fu toon bun sama gi Masaa Gadu: “Luku ya!” Bakadati, da i mu wooko anga ala den weiti tu, sondee wan enkii fowtu. 4 Da i naki paati anga Kelestesi tu. Bika yu teke fu wooko anga weiti, fu toon bun sama gi Masaa Gadu. Da yu daai baka gi fa Masaa Gadu poti nownow, fu teke gaan bun ati fasi namo luku sama, fu meke a toon bun sama gi enseefi.\n5 Bika wi dati na a Apaiti Jeje fu Masaa Gadu piki u, san fu biibi. A de so taki, na Masaa Gadu seefi e meke u toon bun sama gi enseefi. Da u e luku fu fende dati seefi na a dei di u o doo ne en fesi. 6 Bika wi biibiwan mokisa libi anga Kelestesi Jesesi, meke Masaa Gadu nái si kengi fu biibisama di koti maiki a manpeesi, ofu den di á koti maiki. Kweti! Bika na sama di teke biibi, poti fitoow a Kelestesi namo, na dati e poi dini Masaa Gadu, fu lobi taawan.\n7 We, u be e waka bunbun kaba anga a Bun Nyunsu. Ma sama kon daai u ede ape, meke u nái fusutan a tuutuu fasi fi en moo? 8 A ná Masaa Gadu sende a sama de fu kon buuya u, puu na a leti pasi pe a be teke u poti toon sama fi enseefi kaba! Kweti! 9 Da u á mu si a falisi leli enke na wan pikin sani. Bika ai wooko enke a nongo di koti taki, wan pikintoin sowda taanga sai, fu faandi a hii bolon. 10 We, mi anga u de, na sama fu Masaa makandii. Da mi sabi taki, u e denki enke mi, fu fa sama e toon bun sama gi Masaa Gadu. Ma den di e kon buuya u de, da Masaa Gadu musu sitaafu den, winsi sama a den.\n11 Biibiwan! Da fa sama sa kon lei gi mi de taki, mi e leli sama fu koti a maiki a manpeesi, fu toon bun sama gi Masaa Gadu? Bika, da Dyusama á be o lon du ogii anga mi moo. A be o switi gi den taki, mi e puu sama na a biibi di taki, na Kelestesi dede a koloisi enke paiman, fu meke sama toon bun sama gi Masaa Gadu. 12 We, den sama di wani buuya u so, a gei den lobi koti a maiki a manpeesi tumisi! Ma saide na a buba mofu fu a manpeesi namo den e koti, mi á sabi. Bika den be sa koti a hii manpeesi puu wanten.\n13 Biibiwan! Masaa Gadu kai u kon toon sama fi enseefi, ne a puu u tuutuu na a katibo fu weiti. Ma fu komoto na a katibo libi fu weiti á wani taki, pasi opo fu waka du takuu losutu di fuu wi ati libisama fasi. Kweti! Ma na fu libi seefi soi taawan taki, u lobi den. 14 Bika ala san Masaa Gadu weiti wani, dati e kai a wankodo weiti namo: “Lobi taawan enke fa i lobi iseefi.” 15 Ma efu na ogii u e du anga taawan, enke takuu meti fu nyan taawan kii, da u luku bun! Bika u sa kaba anga useefi a soso de. U sa booko a hii kulu biibiwan.\nSan libisama fasi anga a Jeje fu\nMasaa Gadu wani\n16 San mi wani taigi u na disi: U waka naamo enke fa a Apaiti Jeje wani. Ma noiti waka du takuu losutu di fuu wi ati libisama fasi. 17 Bika takuu losutu fuu wi ati libisama fasi. Da den nái fiti anga san a Apaiti Jeje wani. Soseefi san Masaa Gadu Apaiti Jeje wani nái fiti anga den takuu losutu di fuu wi ati libisama fasi. Den e feti fu anga denseefi, a ini wi. Na so meke sama sa poti fu du wan sani, a á poi du en. 18 Ma te wi e du naamo san a Apaiti Jeje wani, da weiti ná abi fu wooko enke basi a u tapu, fu katibo u.\n19 Bika takuu losutu di fuu wi ati libisama fasi, e de kiin fu si a wan sama libi:\n20 Dini falisi gadu\nObiya ofu tofuu fasi, fu fuuku taawan\nBigi ain fu sama sani\nKaakeli feti anga taawan\nMeke paitei, fu sitee anga taawan\nSuku wini fi i wawan namo\nGo teke kulu, fu dini falisi sani\n21 Dyalusu fu taawan sani\nTeke gaan duungu kulu, waka wooko duunguman fasi, a kondee ganda.\nSomen taa sowtu takuu losutu de ete seefi. Mi be bali u de kaba taki, sama di e du den sani ya, ná o poi fende a bun di de a ini a Nyun Tii fu Masaa Gadu.\n22 Ma te a Apaiti Jeje fu Masaa Gadu e tii i libi, da na den sani ya sama o si a yu:\nYu o lobi taawan\nYu o abi tuutuu piisii\nYu o abi switi fasi\nYu o abi langa pasensi\nYu go e du bun gi taawan\nYu o abi fitoow fasi.\n23 Yu o abi saka fasi\nYu o go e denki taawan nowtu\nYu o poi fu dwengi iseefi oli bun fasi.\nWeiti á de fu sitaafu sama di e du san a Apaiti Jeje wani so. Kweti! 24 Bika sama di de fu Kelestesi Jesesi e kaba anga takuu losutu di fuu sama ati, libisama fasi. Bika di den sipikii a Kelestesi kii a koloisi enke paiman, da denseefi mokisa dede anga en de. Meke den á de a goontapu ya moo, fu du ogii. 25 We, efu a Apaiti Jeje gi wi wan hii nyun libi so, da meke u tan waka enke fa a wani. 26 Ma u á mu meke enke u bigi pasa taawan fu dati. U á mu pee enke u letiopu moo taawan. Soseefi u á mu abi bigi ain a taawan sani.